text:
SƆHƐWO BIANA BE
Ke Ne Lãmesẽkuxiwo Ðe Kpe Nam Ðe?—Akpa 2
Lãmesẽkuxi fomevi vovovowoe li.
Ame aɖewo tɔ dzena le gota wokpɔna, gake ame bubuwo ya tɔ nɔa ememe.
Lãmesẽkuxi aɖewo nɔa anyi sẽe gadzona, gake bubuwo ya nɔ anyi ɖaa eye wòhiãna be woakpe akɔ kplii gbe sia gbe.
Wotea ŋu daa wo dometɔ aɖewo alo léa wo nu, gake ɖewo ya nu nɔa sesẽm eye wotea ŋu wua ame gɔ̃ hã.
Sɔhɛwo dzea ŋgɔ lãmesẽkuxi siwo katã ŋu míefo nu tsoe fifia. Nya siwo wo dometɔ ene siwo le avu wɔm kple lãmesẽkuxi siawo tɔgbi gblɔ la dze le nyati sia me. Ne dɔléle aɖe ɖe kpe na wò la, nya siwo wogblɔ ate ŋu ade dzi fo na wò.
GUÉNAELLE
Nu si sesẽna nam wue nye be malɔ̃ ɖe edzi be dɔnɔe menye. Medina be mawɔ nu gbogbo aɖewo, gake nu siwo nɔnɔmea ɖe mɔ be mawɔ gbe sia gbe koe metea ŋu wɔna.
Lãmekadɔléle aɖe le ŋunye si wɔnɛ be nyatakakawo metea ŋu tsoa ahɔhɔ̃a gbɔ yia ŋutilã fe akpa bubuwo tututu o. Ɣeaɖewoɣi la, nye ŋutilã fe akpa ɖewo, tso ta va ɖo afɔgɔme, ʋuʋuna alo tuna. Nu siwo le bɔbɔe gɔ̃ hã wɔwɔ sesẽna nam. Esesẽna nam be mazɔ, mafo nu, maxlẽ nu, aŋlɔ nu alo awɔ dɔ bubuwo. Ne nɔnɔmeawo sesẽ nam ŋutɔ la, hamemetsitsi siwo le míafe hamea me doa gbe ɖa kplim, eye nye dzi dzea eme enumake.
Le kuxi ɖe sia ɖe me la, mesena le ɖokuinye me be Yehowa Mawu li kplim ɣesiaɣi eye wòdoa ŋusẽm. Nyemedina be maɖe mɔ nye dɔlélea nawɔe be mado kpo esubɔsubɔ bliboe o. Nye taɖodzinu vevi aɖee nye be makpe ɖe amewo ŋu woasrɔ̃ nu tso Biblia me ŋugbedodo si nye be madidi o Yehowa Mawu ana anyigba nazu paradiso, afi si fukpekpe maganɔ o, la ŋu.
Bu nya sia ŋu: Abe ale si Guénaelle wɔe ene la, mɔ kawo nue wò hã àte ŋu akpe ɖe ame bubuwo ŋu le?
ZACHARY
Esi mexɔ fe 16 la, ɖɔktawo kpɔ ahɔhɔ̃mekansa vɔ̃ɖi aɖe le ŋunye. Wogblɔ nam be ŋkeke enyi koe maganɔ agbe. Eye menɔ avu wɔm kple dɔléle ma tso ɣemaɣi va ɖo egbe.
Fifia metu le nye ɖusikpa dzi elabe ɖusikpa dzie kansaa le. Esi nyemetea ŋu zɔna o ta ehiã be ame aɖe nanɔ gbɔnye le afea me anɔ kpekpem ɖe ŋunye.
Esi dɔlélea nyra ɖe edzi la, nye nufo me megakɔna o. Tsã la, mewɔa nu geɖewo. Mekua skii le tsi dzi, eye mefoa basketball kple volleyball hã. Esi wònye Yehowa Ðasefoe menye ta la, medoa vevie nu le Kristotɔwo fe gbefãɖeɖedɔa hã me. Nyemeka ɖe edzi be ame geɖe ate ŋu ase ale si wosesẽ be ŋutete maganɔ ame ŋu wòawɔ nu siwo wɔwɔ doa dzidzɔ nɛ vevie la o gɔme o.
Nya siwo le Yesaya 57:15 de dzi fo nam ŋutɔ, elabe wona kakaɖedzim be Yehowa Mawu li kple ‘ame siwo wogbã gudugudu’ la eye wòléa be na wo. Eye ŋugbe si Yehowa do le Yesaya 35:6 be magazɔ ake eye manɔ lãmesẽ blibo me asubɔ ye la hã dea dzi fo nam.
Togbɔ be nye dɔlélea nu sẽna ɣeaɖewoɣi ŋutɔ hã la, meka ɖe edzi be Yehowa li kplim. Ne nu te ɖe dzinye alo mele vɔvɔ̃m be nye agbe nu le yiyi ge la, medoa gbe ɖa na ame ɖeka si mate ŋu afo nu na ɣesiaɣi la. Naneke mate ŋu amam ɖa tso Yehowa fe lɔlɔ̃ la gbɔ o.
Zachary ku esime míebia gbee fe ɣleti eve megbe, exɔ fe 18. Exɔe se vevie be Mawu afɔ ame kukuwo woava nɔ paradiso me le anyigba dzi va se ɖe gbe si gbe wòku.
Bu nya sia ŋu: Aleke gbedodoɖa ate ŋu akpe ɖe ŋuwò be nàkpɔtɔ anɔ Mawu fe lɔlɔ̃ la me abe Zachary ene?
ANAÏS
Esi wodzim eye mexɔ ŋkeke ʋɛ aɖewo ko la, ʋu ɖuɖu ɖe ahɔhɔ̃ me nam, eye esia wɔe nye ame bliboa mezu wɔametɔ, vevietɔ nye afɔwo.
Egbea metea ŋu zãa atizɔti zɔna yia kpuifewo, gake bunɔkekee mezãna zi geɖe hafi tsɔ yia tefewo. Esi wònye be mefona tititi ta la, nyemetea ŋu wɔa dɔ aɖewo, abe nuŋɔŋlɔ, ene o.
Nye dɔlélea ɖea fu nam ŋutɔ eye nye atikewɔwɔa hã mele bɔbɔe o. Meɖo ŋkui be medea ɖɔkta siwo hea lãme na ame gbɔ zi geɖe le kwasiɖa ɖeka me hena ɣeyiɣi didi aɖe. Zi gbãtɔ si wowɔ dɔ sesẽ aɖe nam la, mexɔ fe atɔ̃, eye wogawɔ etɔ̃ bubuwo nam le ema megbe. Dɔwɔwɔ eve mamlɛ siawo ya sesẽ ŋutɔ, elabe menɔ kɔdzi dzinu etɔ̃ hafi nye lãme haya.
Nye fomea kpe ɖe ŋunye ŋutɔ. Míekoa nu, eye esia kpena ɖe ŋunye ŋutɔ ne nu te ɖe dzinye. Nɔnye kple nɔvinye nyɔnuwo dzrana ɖo nam nyuie, elabe nye ŋutɔ nyemate ŋui o. Eveam be nyemate ŋu ado kɔlegɔmewo (afɔkpa zɔkɔkɔ) o. Gake metee kpɔ gbe ɖeka, mefo asi ɖe afɔkpawo me henɔ tatam eye wòɖi kokoe na mí katã míeko ʋuu!
Nyemeɖe mɔ na nye dɔlélea wòxɔ ŋusẽ le asinye keŋkeŋ o. Mesrɔ̃ gbe vovovowo. Togbɔ be nyemetea ŋu kua ʋufo le sno alo tsi dzi o hã, mefua tsi, eye esia doa dzidzɔ nam ŋutɔ. Esi wònye Yehowa Ðasefoe menye ta la, edzɔa dzi nam be mayi aɖafo nu tso nye dzixɔsewo ŋu na amewo. Edze abe amewo lɔ̃a toɖoɖom vevie ene.
Dzinyelawo na menya tso gɔmedzedzea ke be ɣeyiɣi kpui aɖe fe nu ko nye dɔlélea nye. Tso ɣemaɣi la, meva xɔ Yehowa kple ŋugbe si wòdo be yeaɖe fukpekpewo katã ɖa, siwo dome nye fukpekpeawo hã le ɖa la dzi se. Esia do ŋusẽm mele ŋgɔ kpɔm tẽe.
Bu nya sia ŋu: Aleke nàwɔ be wò lãmesẽkuxiwo maxɔ ŋusẽ le asiwò keŋkeŋ o abe ale si Anaïs wɔe ene.
JULIANA
Mele dɔlélenutsiŋutete fe dɔmawɔmawɔ nyuie fe dɔ lém eye esia nana mesea veve vevie. Dɔléle sia tea ŋu gblẽa nu le ame fe dzi, dzitodzito kple ʋu ŋu. Egblẽ nu le nye ayikuwo ŋu xoxo.
Mexɔ fe ewo esi wokpɔ dɔléle sia le ŋunye, dɔléle sia nana mesea veve, nu tia kɔ nam eye sẽe ko meléa blanui. Ɣeɖewoɣi la, ewɔna nam be viɖe aɖeke mele ŋunye o.
Esi mexɔ fe 13 la, Yehowa Ðasefo aɖe va míafe afe me. Exlẽ Yesaya 41:10 nam. Yehowa Mawu gblɔ le afi ma be: “Megavɔ̃ o, elabena meli kpli wò; . . . matsɔ nye xɔname fe nuɖusi alé wò.” Ɣemaɣie Yehowa Ðasefowo dze Biblia sɔsrɔ̃ gɔme kplim. Egbea, fe enyi aɖewoe nye esia, mele Mawu subɔm kple nye dzi blibo eye meɖoe kplikpaa be nyemaɖe mɔ nye dɔlélea nakpɔ ŋusẽ ɖe nye agbe dzi o. Mesena le ɖokuinye me be Yehowa na “ŋusẽ si gbɔ dzɔdzɔmetɔ ŋu” lam ale be dzi nanɔ fonye le agbe me.—2 Korintotɔwo 4:7.
Bu nya sia ŋu: Aleke Yesaya 41:10 ate ŋu akpe ɖe ŋuwò be dzi nanɔ fowò le agbe me abe ale si ko wòkpe ɖe Juliana ŋu ene?


c: text/html

text:
SƆHƐWO BIANA BE
Ðe Wòle Be Míatso Míafe Kadodoa Mea?—Akpa 1
Ɣeaɖewoɣi la, eɖea vi ne wotso kadodoa me. Bu ɖetugbuivi si nye Jill fe nutefekpɔkpɔa ŋu kpɔ. Egblɔ be: “Le gɔmedzedzea me la, enɔ dzi dzɔm nam be nye ŋugbetɔa tsia dzi ɖe ŋunye ɣesiaɣi be yeanya afi si mele, nu si wɔm mele kple nye ame siwo le tefea. Gake eva ɖo ɣeaɖeɣi la, megadina be made ha kple ame bubu aɖeke tsɔ wu ye o. Eʋãa ŋu gɔ̃ hã ne nye kple nye fometɔwo míeli ɖekae, vevitɔ fofonye. Esi metso kadodoa me kplii la, ɖeko wònɔ nam abe agba gã aɖee do le dzinye ene!”
Aleae wòdzɔ ɖe Sarah hã dzie. Eva nɔ dzesi demee be John si nye ɖekakpui si yenɔ gbe ɖom ɖi kple la nye ame si ɖea alɔme le ame ŋu, edia nu geɖe akpa tso ame si, eye mebua ame o. Sarah gblɔ be: “Le fiẽ aɖe me la, etsi megbe gafofo etɔ̃ hafi va ɖo míafe ʋɔtru nu! Esi wòfo ʋɔa eye danye ɖo eŋu la, mede nu eme nɛ o, ɖeko wògblɔ nam be: ‘Mídzo. Míetsi megbe.’ Le esi wòagblɔ be: ‘Metsi megbea,’ ɖe wògblɔ boŋ be: ‘Míetsi megbe.’ Ðe wòle be wòado taflatsɛ alo aɖe nu si tae wòtsi megbe ɖo la me hafi. Vevietɔ wu la, ɖe wòle be wòade bubu danye ŋu hafi!”
Ele eme baa be, mahiã kokoko be woanɔ te ɖe agɔdzedze zi ɖeka aɖe dzi atso kadodo me o ya. (Psalmo 130:3) Gake esi Sarah va kpɔe be John fe amemabumabua nye nu si wòwɔna ɖaa ke menye ŋuɖeɖi zi ɖeka aɖe ko o la, etso kadodoa me.
Abe Jill kple Sarah ene la, nu kae nàwɔ ne èva de dzesii be ame si yele gbe ɖom ɖi kple la mate ŋu ava nye kpeɖeŋutɔ si sɔ na ye o? Le go sia me la, mègaŋe aɖaba fu ale si nèse le ɖokuiwò me la dzi o! Togbɔ be ate ɖe dziwò hã la, ɖewohĩ anyo wu ne ètso kadodoa me. Lododowo 22:3 gblɔ be: “Nunyala kpɔa dzɔgbevɔ̃e, eye wòɣlaa eɖokui.”
Nyatefee, ɖewohĩ kadodoa me tsotso manɔ bɔbɔe ya o. Gake nyae be fomedodo si nɔa anyi ɖaae srɔ̃ɖeɖe nye. Anyo be nàse veve hena ɣeyiɣi kpui aɖe ko wu be nàkpe fu le wò agbe me katã le esi nèwɔ tiatia gbegblẽ ta!

robotstxt: allowed

filter: keep


text:
NU SI AKPE ÐE ƑOMEWO ŊU | SRƆ̃TƆWO
Ale Si Miawɔ Azã Ga Nyuie
KUXIA
Esi nèle ŋku ɖe wò gadzraɖofe ŋuti nyatakakawo kple fe siwo le ŋuwò ŋu la, èkpɔe be ɖeko yefe gawo le dudum abe ale si ke duduna le asi me na ame ene. Nyitsɔ laa koe mieɖe srɔ̃ gake miafe gazazãwo wu gbɔgblɔ. Srɔ̃wò gbɔe wòtsoa? Mègafo nya ta kpata nenema o. Mi ame evea milé ŋku ɖe nu siwo gbɔ wòanya tso be nuwo va yi na mi alea ŋu. *
NU SI GBƆ WÒTSONA
Nɔnɔmewo trɔ. Ne dziwòlawo gbɔe nènɔ hafi va ɖe srɔ̃ la, ɖewohĩ nugblẽfewo xexe azu nu yeye na wò. Anɔ eme be ale si mia dometɔ ɖe sia ɖe zãa gae la to vovovo na nɔvia tɔ. Le kpɔɖeŋu me, ɖewohĩ ame ɖeka zãa ga yakayaka evɔ ame evelia ya léa be na ga. Exɔa ɣeyiɣi hafi srɔ̃tɔwo fe susu va wɔa ɖeka le ale si woazã gã me.
Femaxemaxe ɖe game dzi. Jim si nye asitsala kpɔdzidze fifia la gblɔ be esi yeɖe srɔ̃ teti la, yefe ɖoɖo nyui mawɔmawɔ na be yenyi fe gbogbo aɖewo. Egblɔ be: “Esi mehe mía ŋu fewo xexe ɖe megbe ta la, nye kple srɔ̃nye míeva xe deme dɔlar geɖe ɖe fe siwo míenyi la dzi. Míafe kotokuwo me koe fu kplakplakpla!”
Ga la bu vĩi. Ele bɔbɔe be nàzã ga wu ale si dze ne wò ŋku mele ale si nèle ezãm la ŋu o. Esia ate ŋu adzɔ ne èzãa agbananuflegbalẽvi, flea nu toa internet dzi kple esiawo tɔgbi. Ale si gadodo nɔa bɔbɔe ate ŋu azu mɔ̃ aɖe srɔ̃tɔ yeyewo.
Nu ka ke gbɔe wòɖatso o, ganyawo ate ŋu ahe kuxi sesẽwo ade miafe fomea me. Agbalẽ aɖe gblɔ be: “Srɔ̃tɔ geɖewo gblɔ be ga koŋue hea kuxiwo dea yewo dome, eɖanye ga home ka kee ɖale yewo si o. Ga koŋue hea masɔmasɔwo vɛ.”
NU SI MIATE ŊU AWƆ
Miɖoe be yewoawɔ nu ɖekae. Le esi mianɔ fɔ bum mia nɔewo tefe la, miwɔ nu aduadu miatsɔ alé gazazã fũu akpa nu. Miɖoe tso gɔmedzedzea ke be yewomaɖe mɔ ga nade dzre yewo dome o.
Miwɔ ɖoɖo ɖe gazazã ŋu. Miŋlɔ ɣleti ɖeka fe gazazãwo katã da ɖi, ne woɖale sue hã. Esia akpe ɖe mia ŋu mianya nu siwo ŋu miele ga zãm ɖo ahanya nenye be miele ga zãm yakayaka. Jim si ŋu míefo nu tsoe va yi la gblɔ be: “Ele be nàfo asa na gazazã fũu akpa.”
Miŋlɔ nu vevi siwo ŋu miezãa ga ɖo la ɖi; esia ate ŋu anye nuɖuɖu, nudodowo, xɔfewo, ʋuŋufewo kple esiawo tɔgbi. Miŋlɔ ga home si miesusu be yewoazã ɖe nu siawo dometɔ ɖe sia ɖe ŋu le ɣleti bliboa me la ɖi.
“Ame si doa nugbana la, dɔla wònye na agbanatɔ.”
Mima ga ɖe nu siwo ŋu miezãa ga ɖo la nu ɣleti sia ɣleti (nuɖuɖu, xɔfe, ʋuɖofe kple bubuawo). Ame aɖewo maa ga ɖe lɛtakotokuwo me ɖe nu siawo dometɔ ɖe sia ɖe nu. * Eye ne ga vɔ le lɛtakotoku aɖe me la, wodzudzɔa gazazã ɖe nu ma ŋu alo ɖea ga le lɛtakotoku bubu me tsɔ dea ema me.
Migbugbɔ ŋku lé ɖe ale si miebua nunɔamesiwoe ŋu. Menye nu siwo le tsia dzi fe amesisusu ye nana wokpɔa dzidzɔ o. Yesu gblɔ gɔ̃ hã be: “Ne nu gbogbo aɖewo le ame si hã la, efe agbe menɔa te ɖe nu siwo le esi la dzi o.” (Luka 12:15) Zi geɖe la, ale si miezãa gae aɖee afia nenye be miexɔ nya mawo dzi se.
Miwɔ tɔtrɔwo. Aaron si ɖe srɔ̃ fe evee nye esia gblɔ be: “Nanewo abe mɔɖaŋudɔwɔnu siwo nana woléa tefe vovovowo le television dzi fefle kple nuɖuɖudzrafewo yiyi aɖaɖu nu ate ŋu adze nu bɔbɔe ya, gake ate ŋu ana kotokua me nava fu kplakplakpla emegbe. Ele be míatu afɔ nanewo fefle me ale be míagazã ga fũu akpa o.”
Srɔ̃ Nu Geɖe Wu
AGBALẼWO KPLE AGBALẼ GBADZAWO
Nu Kae Ana Dzidzɔ Nanɔ Ƒomea Me?
Yehowae ɖo fomegbenɔnɔ anyi eye wògblɔ nu si ana dzidzɔ nanɔ fomea me la na mí.


text:
Filistitɔwo gbugbɔ Nubablaɖaka la ɖo ɖe Israel (1-21)
6 Yehowa fe Aɖaka+ la nɔ Filistitɔwo fe anyigba dzi ɣleti adre.2 Eye Filistitɔwo yɔ nunɔlawo kple afakalawo+ bia wo be: “Aleke míawɔ Yehowa fe Aɖaka lae? Mina míanya ale si míawɔ agbugbɔe aɖo ɖe enɔfe.”3 Woɖo eŋu be: “Ne miele Israel fe Mawu, Yehowa fe nubablaɖakaa ɖom ɖa la, migaɖoe ɖa nunana manɔmee o. Mitsɔ fɔɖivɔsa kpe ɖe eŋu.+ Ema ko hafi miahaya, eye mianya nu si tae efe asi gbe dzodzo le mia dzi ɖo.”4 Eya ta wobia be: “Fɔɖivɔsa kae míaɖo ɖee?” Woɖo eŋu be: “Sikakookoo atɔ̃ kple sikafi atɔ̃, le Filistitɔwo fe kplɔlawo fe xexlẽme nu,+ elabena dɔvɔ̃ ɖeka ma kee va dze mi kple miafe kplɔlawo katã dzi.5 Miwɔ miafe kookoawo fe nɔnɔme kple afi+ siwo le anyigba la gblẽm la fe nɔnɔme, eye miade bubu Israel fe Mawu la ŋu. Ðewohĩ ana efe asi si va mia kple miafe mawu la kpakple miafe anyigba dzi la dzi naka aɖe.+6 Nu ka tae miasẽ dzi me abe ale si Egiptetɔwo kple Farao sẽ dzi me ene?+ Esi wòtu nu kpli wo vevie la,+ woɖe asi le Israel ŋu wòdzo.+7 Eya ta miwɔ tasiaɖam yeye, eye milé nyinɔ eve siwo ŋu vi le, siwo womede kɔkuti kɔ na kpɔ o. Mitsi nyinɔawo ɖe tasiaɖam la ŋu, eye miɖe nyiviawo le wo ŋu de kpo.8 Mikɔ Yehowa fe Aɖaka la da ɖe tasiaɖam la dzi, eye mitsɔ sikanu siwo nye fɔɖivɔsa si ɖom miele ɖee la de aɖakavi me da ɖe exa,+ eye miaɖoe ɖa wòayi,9 eye minɔ ekpɔm: ne Bet-Semes+ mɔe wòto ɖo ta efe anyigba dzi la, ekema eyae wɔ vɔ̃ gã sia mí. Ke ne mele alea o la, ekema míanyae be menye eyae ka asi mía ŋu o, ke boŋ nu dogoɖenunue.”10 Eye ameawo wɔe alea. Wolé nyinɔ eve siwo ŋu vi le, eye wotsi wo ɖe tasiaɖam la ŋu, ke wolé wo viwo de kpo.11 Eye wokɔ Yehowa fe Aɖaka la da ɖe tasiaɖam la dzi hekpe ɖe aɖakavi si me afiawo kple wofe kookoawo fe nɔnɔmeawo le la ŋu.12 Eye nyinɔawo zɔ tẽe to mɔ si ɖo ta Bet-Semes.+ Wolé mɔ gã ɖeka tsɔ, eye wole xɔxlɔ̃m le yiyim; eye womedze ɖe ɖusi alo mia me o. Eye Filistitɔwo fe kplɔlawo kplɔ wo ɖo va ɖo keke Bet-Semes fe lifo dzi ke.13 Bet-Semestɔwo nɔ lu ŋem le bali la me. Esi wofɔ mo dzi hekpɔ Aɖakaa la, dzi dzɔ wo ale gbegbe.14 Eye tasiaɖam la va ɖo Yosua, Bet-Semestɔ la, fe agble me, afi si kpe gã aɖe le, eye wòtɔ ɖe afi ma. Eya ta wofli tasiaɖam la tsɔ wɔ nakee, eye wotsɔ nyinɔawo sa numevɔ+ na Yehowa.15 Eye Lewi viwo+ ɖiɖi Yehowa fe Aɖaka la kple aɖakavi si kpe ɖe eŋu, si me sikanuawo le la ɖe anyi, eye wotsɔ wo da ɖe kpe gã la dzi. Bet-Semestɔwo+ sa numevɔ, eye wosa vɔ na Yehowa gbe ma gbe.16 Esi Filistitɔwo fe kplɔla atɔ̃awo kpɔe la, wotrɔ yi Ekron gbe ma gbe.17 Ke sikakookoo siwo Filistitɔwo tsɔ kpe ɖe eŋu vɛ be woatsɔ asa fɔɖivɔ na Yehowa lae nye esiawo:+ Asdod+ tɔ ɖeka, Gaza tɔ ɖeka, Askelon tɔ ɖeka, Gat+ tɔ ɖeka, Ekron+ tɔ ɖeka.18 Eye afiawo le Filistitɔwo fe du siwo katã me kplɔla atɔ̃awo tso la fe xexlẽme nu, tso du siwo ŋu woɖo gli ɖo dzi va ɖo kɔfe siwo le agbleta la dzi.Eye kpe gã si dzi wokɔ Yehowa fe Aɖaka la da ɖo la nye ɖaseɖikpe le Yosua, Bet-Semestɔ la, fe agble me va se ɖe egbe sia.19 Eye Yehowa wu Bet-Semestɔwo, elabena wokpɔ efe Aɖaka la. Ale wòwu ame akpe blaatɔ̃ kple blaadre* le dukɔ la dome, eye dukɔ la fa konyi le esi Yehowa wu ame geɖe ta.+20 Eya ta Bet-Semestɔwo bia be: “Ame kae ate ŋu anɔ te ɖe Yehowa, Mawu kɔkɔe sia ŋkume,+ eye ame ka gbɔe wòadzo le mía gbɔ ayi?”+21 Ale wodɔ ame ɖo ɖe Kiriat-Yearimtɔwo+ gbɔ, gblɔ be: “Filistitɔwo gbugbɔ Yehowa fe Aɖaka la vɛ. Miva kɔe yi mia gbɔ.”+


text:
Ke Ne Melɔ̃a Gbɔdɔnuwɔnawo Kpɔkpɔ Ya Ðe?
Nu si nàte ŋu awɔ
Nu si tututu gbɔdɔnuwɔnawo kpɔkpɔ (alo porno) nye gɔme sese. Gbɔdɔnuwɔnawo kpɔkpɔ nye vlododo nane si Mawu wɔ be bubu nanɔ eŋu. Ne èse egɔme be aleae nyaa le la akpe ɖe ŋuwò ‘
nàlé fu vɔ̃.’—Psalmo 97:10.
Bu emetsonuawo ŋu. Ame siwo wozãna le gbɔdɔnuwɔnawo wɔwɔ me ɖia gbɔ wo ɖokuiwo. Ekloa bubu le ekpɔla hã ŋu. Eya ta esɔ nyuie be Biblia gblɔ be: “
Nunyala kpɔa dzɔgbevɔ̃e, eye wòɣlaa eɖokui.”—Lododowo 22:3.
Ðo tame kplikpaa. Nutefewɔla Hiob gblɔ be: “
Mebla nu kple nye ŋku, eye aleke lawɔ malé ŋku ɖe ɖetugbi ŋu?” (Hiob 31:1) Nu siwo nàte ŋu aɖo tame kplikpaa be yeawɔ la dometɔ aɖewoe nye esiwo gbɔna:
Nyemazã Internet ne nye ɖeka meli o.
Matsi gbɔdɔnuwɔnawo ŋuti nyatakakadzraɖofe ɖe sia ɖe si aʋu le vo me la enumake.
Ne megaɖe ŋu ɖi kpɔ gbɔdɔnuwɔnawo ake la, magblɔe na xɔ̃nye kpɔnutefe aɖe.
Do gbe ɖa tso eŋu. Hakpalaa do gbe ɖa na Yehowa Mawu be: “
Ðe nye ŋku ɖa le nu dzodzrowo kpɔkpɔ ŋu.” (Psalmo 119:37) Mawu di be nàkpɔ dzidzedze, eye ne èdo gbe ɖa nɛ la, ado ŋusẽ wò nàwɔ nu dzɔdzɔe!—Filipitɔwo 4:13.
Ƒo nu tso eŋu na ame aɖe. Wò dzimenyawo gbɔgblɔ na ame aɖe si dzi nèka ɖo nye afɔɖeɖe vevi si akpe ɖe ŋuwò nàdzudzɔ numame gbegblẽ ma!—Lododowo 17:17.
Ðo ŋku nya sia dzi: Ɣesiaɣi si nète ŋu fo asa na gbɔdɔnuwɔnawo kpɔkpɔ la, èɖu aʋa gã aɖe dzi. Gblɔ aʋadziɖuɖu ma ŋu nya na Yehowa Mawu, eye nàda akpe nɛ ɖe ale si wòdo ŋusẽ wò la ta. Ne èfo asa na gbɔdɔnuwɔnawo kpɔkpɔ la, àdo dzidzɔ na efe dzi!—Lododowo 27:11.


text:
NYƆ!
No. 1 2017 | Sɔhɛwo Ƒe Blanuiléledɔ
—Nu ka gbɔe wotso? Nu kae akpe ɖe wo ŋu?
Nyatakakawo ɖee fia be sɔhɛ siwo nuteɖeamedzi ɖea fu na la le dzidzim ɖe edzi kabakaba.
Èsusu be kuxi sia gbɔ kpɔnu aɖe lia?
“Nyɔ!” magazine sia ɖo aɖaŋu aɖewo tso ale si sɔhɛwo awɔ anɔ te ɖe nuteɖeamedzi nu la ŋu kple nu si dzilawo hã ate ŋu awɔ atsɔ afa akɔ na wo via ahakpe ɖe eŋu.
COVER SUBJECT
Sɔhɛwo Ƒe Blanuiléledɔ
—Nu Ka Gbɔe Wotso? Nu Kae Akpe Ðe Wo Ŋu?
Dze agbagba nàde dzesi dzesiawo kple nu siwo gbɔ woate ŋu atso. Kpɔ nu siwo dzilawo kple ame bubuwo ate ŋu awɔ atsɔ ana kpekpeɖeŋui ɖa.
Nukoko
—Nu Si Nàte Ŋu Ana Amewo
Ne xɔlɔ̃wo alo ame siwo míenya o gɔ̃ hã ko nu na mí la, ewɔnɛ be míawo hã míekoa nu na amea eye dzi dzɔa mí.
THE BIBLE'S VIEWPOINT
Fuɖeɖe
Woɖea vi nɔdɔme akpe geɖe fua gbe fe sia fe. Ðe fuɖeɖe nye ame ŋutɔ fe tiatia loo alo mesɔ o?
“Ale Si Wolɔ̃ Míi La Wɔ Dɔ Ðe Mía Dzi Ŋutɔ”
Le Memleɖa, April 25, 2015 dzi la, anyigbaʋuʋu sesẽ aɖe gblẽ nu le Nepal. Le anyigbaʋuʋua megbe la, Yehowa Ðasefowo ɖee fia be yewonye Kristotɔ vavã siwo lɔ̃a yewo nɔewo le nuwɔna ŋutɔŋutɔwo me.
HELP FOR THE FAMILY
Ðee Fia Be Yekpɔa Ŋudzedze Ðe Nu Ŋu
Ne srɔ̃ŋutsu kple srɔ̃a ɖoe be yewoade dzesi yewo nɔewo fe nɔnɔme nyuiwo la, wo dome va vivina wu. Nu kae akpe ɖe ŋuwò be nànye ame si kpɔa ŋudzedze ɖe nu ŋu?
WAS IT DESIGNED?
Nu Siwo Kpena Ðe Sahara Dzogbe Dzi Ƒe Anyidi Ŋu Wònɔa Te Ðe Dzoxɔxɔ Nu
Anyidi sia nye lã siwo tea ŋu nɔa te ɖe dzoxɔxɔ gbãgbãgbã nu wu la dometɔ ɖeka. Nu kae kpena ɖe eŋu wòtea ŋu nɔa te ɖe dzoxɔxɔ nu?
Internet Dzi Nu Bubuwo
Aleke Mawɔ Aɖu Dzimaɖitsitsi Dzi?
Nu atɔ̃ siwo ate ŋu akpe ɖe ŋuwò be dzimaɖitsitsi naɖe vi na wò tsɔ wu be wòagblẽ nu le ŋuwò.
Ðe Yehowa Ðasefowo Naa Kpekpeɖeŋu Ame Siwo Ŋu Dzɔdzɔmefɔkuwo Gblẽ Nu Lea?
Xlẽ nu tso kpekpeɖeŋu ŋutɔŋutɔ siwo míenaa míafe haxɔsetɔwo kple ame bubuwo siaa la ŋu.


text:
Nu Kawoe Yia Edzi Le Fiaɖufe Akpata Me?
Wò ŋutɔ va kpɔ nu siwo yia edzi le eme la ɖa.
Srɔ̃ Nu Geɖe Wu
NYA SIWO AMEWO BIANA EDZIEDZI
Nu Ka Tae Mieyɔa Afi Siwo Miekpena Le Be Sɔleme Alo Tsɔtsi O?
Xlẽ nu tso afi si ŋkɔ “Yehowa Ðasefowo Ƒe Fiaɖufe Akpata” dzɔ tso kple nu si ta míezãa ŋkɔ sia la ŋu.
AME KAWOE LE YEHOWA ƑE LƆLƆ̃NU WƆM EGBEA?
Nu Ka Tae Míetua Fiaɖufe Akpatawo, Eye Aleke Míewɔna Tua Wo?
Nu ka tae míeyɔa míafe tadeagufewo be Fiaɖufe Akpatawo. Kpɔ ale si xɔ siawo siwo womeɖo atsyɔ̃ na fũu o la ɖea vi na hamewo.
NYA NYUI SI TSO MAWU GBƆ!
Nu Ka Tae Habɔbɔ Le Mawu Si Ðo?
Biblia gblɔ nu si tae Kristotɔ vavãwo nye habɔbɔ la na mí.


text:
Yehowa Ðasefowo
Enye Yehowa Ðasefowo fe didi be nàdze si yewo nyuie wu. Ðewohĩ wonye wò afelikawo kple dɔwɔhatiwo alo èdoa go wo le gbesiagbedɔwɔna bubuwo me. Ðewohĩ èkpɔa wo le ablɔwo dzi wonɔa wofe magazinewo nam amesiwo va yina. Alo ɖewohĩ èfo nu kpli wo kpuie le wò ʋɔtru nu kpɔ.
Le nyatefe me la, Yehowa Ðasefowo tsɔ ɖe le wò kple wò nyonyo me. Wodi be yewoadze xɔ̃ wò ahagblɔ nya geɖe na wò tso wo ɖokui, wofe dzixɔsewo, wofe habɔbɔa, kple nusi nye wofe susu le amewo kple xexe si me mí katã míele ŋu. Esia tae wota agbalẽ gbadza sia na wò ɖo.
Yehowa Ðasefowo le abe ame bubu ɖesiaɖe ene le go geɖe me. Kuxiwo nɔa woawo hã ŋu—le ganya, ŋutilã me, kple seselelãme gome. Wowɔa vodada ɣeaɖewoɣi, elabena womede blibo o, wometso gbɔgbɔ me, alo nye vovodadamanɔŋutɔwo o. Gake wodzea agbagba be yewoasrɔ̃ nu tso yewofe nutefekpɔkpɔwo me eye wosrɔ̃a Biblia vevie tsɔ wɔa ɖɔɖɔɖo siwo hiã. Woɖe adzɔgbe na Mawu be yewoawɔ efe lɔlɔ̃nu, eye wotsɔa wo ɖokui nana be yewoawɔ adzɔgbeɖeɖe sia dzi. Wodia Mawu fe Nya kple efe gbɔgbɔ kɔkɔe fe mɔfiafia le wofe dɔwɔnawo katã me.
Emenyawo
Woɖe adzɔgbe na Mawu be yewoawɔ efe lɔlɔ̃nu[trɔ asi le eŋu | trɔ asi le etsofe ŋu]
Wobunɛ nu vevii be yewoatu yewofe dzixɔsewo ɖe Biblia dzi ke menye ɖe amegbetɔ fe nususukpɔ alo hakplɔɖoɖo dzrowo ko dzi o. Wosena le wo ɖokui me abe apostolo Paulo ene esime gbɔgbɔ ʋãe wògblɔ be: “Mawu nye nyatefetɔ, ke amesiame aʋatsokalae.” (Romatɔwo 3:4, Eʋegbe Biblia*) Le nufiafia siwo wogblɔ be enye Biblia me nyatefe gome la, Ðasefowo léa nusi Beroiatɔwo wɔ esime apostolo Paulo ɖe gbefã na wo la me ɖe asi sesĩe: “Woxɔ nya la kple dzi faa, eye wole ŋɔŋlɔawo me dzrom gbesiagbe be, nusiawo le eme hã.” (Dɔwɔwɔwo 17:11) Yehowa Ðasefowo xɔe se be ele be woatsɔ Ŋɔŋlɔ siwo tso gbɔgbɔ me la ado mawusubɔsubɔ me nufiafiawo katã kpɔ alea, eɖanye woa ŋutɔwo fe nufiafia loo alo ame bubu tɔ o. Wokpe wò—wole dzi dem fo na wò—be nàwɔ esia le dzeɖoɖo kpli wo me.
Woxɔe se be Biblia nye Mawu fe Nya[trɔ asi le eŋu | trɔ asi le etsofe ŋu]
Míate ŋu akpɔe le esia me be Yehowa Ðasefowo xɔ Biblia dzi se be enye Mawu fe Nya. Wobua efe agbalẽ 66-awo be wotso gbɔgbɔ me eye wo me nudzɔdzɔwo nye blemaŋutinya ŋutɔŋutɔwo. Woyɔa Nubabla Yeye si ame geɖe nya la be Kristotɔwo fe Hela Ŋɔŋlɔawo, eye woyɔa Nubabla Xoxoa be Hebri Ŋɔŋlɔawo. Wozãa evea, Hela kple Hebri Ŋɔŋlɔawo siaa, eye wobua wo me nyaawo ɖe alesi wogblɔ woe nu pɛpɛpɛ negbe tefe siwo nyagbɔgblɔa alo nɔnɔme si me wogblɔe le na wòdze fã be wonye kpɔɖeŋunyagbɔgblɔ alo tsi tre ɖi na nu bubu aɖe ko. Wose egɔme be Biblia me nyagblɔɖi geɖe va eme, bubuwo le eme vam, eye bubuwo agava eme le etsɔme.
Woɖe ŋkɔ[trɔ asi le eŋu | trɔ asi le etsofe ŋu]
Yehowa Ðasefowoa? Ẽ, nenemae woyɔa wo ɖokuii. Enye nɔnɔmefiaŋkɔ si fia be woɖia ɖase le Yehowa, efe Mawunyenye, kple efe tameɖoɖowo ŋu. “Mawu,” “Afetɔ,” kple “Wɔla”—siwo le abe “Dukplɔla,” “Fia,” kple “Aʋafia” ene—nye dzesideŋkɔwo eye woate ŋu azã wo na ame vovovo geɖe. Gake “Yehowa” ya nye ŋkɔ tɔxɛ eye Mawu ŋusẽkatãtɔ kple xexeme Wɔla lae wozãnɛ na. Woɖe esia fia le Psalmo 83:19 be: “Ne woadze sii be, ŋkɔwòe nye YEHOWA, eye wò ɖeɖe koe ɖo kpo ɖe anyigba blibo la dzi!”
Mawu ŋutɔ fe ŋkɔ le blema Hebrigbe me[trɔ asi le eŋu | trɔ asi le etsofe ŋu]
Ŋkɔ Yehowa (alo Yahweh, abe alesi Roma Katoliko fe Jerusalem Bible kple agbalẽnyala aɖewo yɔnɛ ene la) dze zi gbɔ zi 7,000 le Hebri Ŋɔŋlɔawo me. Womedee Biblia akpa gãtɔ me alea o, ke boŋ wotsɔ “Mawu” alo “Afetɔ” ɖo etefe. Gake le Biblia siawo me gɔ̃ hã la, woate ŋu akpɔ afisi wozã Yehowa le le Hebrigbe me kpukpuiawo me elabena ŋɔŋlɔdzesigãwo fe lolotɔwo kple suetɔwoe wotsɔ ŋlɔa nya siwo wotsɔ ɖo ŋkɔa tefee, si nye: MAWU kple AƑETƆ. Egbegbe gɔmeɖeɖe geɖe zã ŋkɔ Yehowa alo Yahweh. Eyata Yesaya 42:8 xlẽ le Eʋegbe Biblia me be, “Nyee nye Yehowa, ŋkɔnyee.”
Ŋkɔa do fome kple ʋɔnudrɔ̃fe nudzɔdzɔ[trɔ asi le eŋu | trɔ asi le etsofe ŋu]
Ŋɔŋlɔawo me nya si me Yehowa Ðasefowo ɖe wofe ŋkɔ tsoe la le Yesaya ta 43 lia. Le afima la, woɖɔ xexeame fe nɔnɔme abe nusi le edzi yim le ʋɔnudrɔ̃fe ene: Wogblɔ na dukɔwo fe mawuwo be woakplɔ wofe ɖasefowo vɛ ne woava ɖo kpe edzi ne wofe nya dzɔ alo be woase ɖasefo siwo le Yehowa fe akpa dzi fe nya ale be woalɔ̃ ɖe nyatefea dzi. Afimae Yehowa gblɔ na efe amewo le be: “Miawoe nye nye ɖasefowo kple nye dɔla, si metia, ne mianyae, miaxɔ dzinye ase, eye miadze sii be, nyee. Womewɔ mawu aɖeke do ŋgɔ nam o, eye ɖeke mado megbe nam o. Nyee nye Yehowa, eye xɔnametɔ aɖeke meli kpe ɖe ŋunye o.”—Yesaya 43:10, 11.
Ðasefowo nɔ Yehowa Mawu si le anyigba dzi fe akpe geɖe hafi wova dzi Yesu. Esi Hebritɔwo ta 11 yɔ xɔsetɔ siawo dometɔ aɖewo fe ŋkɔ vɔ la, Hebritɔwo 12:1 gblɔ be: “Eyata míawo hã, esi ɖaseɖilawo fe alilikpo gã ŋutɔ fo xlã mí la, mina míaɖe nu kpekpe sia nu kpekpe kple nuvɔ̃, si ɖea to ɖe mí la ɖa, eye mina míatsɔ dzidodo anɔ dudimekeke, si woɖo na mí la dzi.” Yesu gblɔ le Pontio Pilato ŋkume be: “Esia ta wodzim ɖo, eye esia ta meva xexeame ɖo, bena maɖi ɖase na nyatefe la.” Woyɔe be “ɖaseɖila nutefewɔla kple nyatefetɔ.” (Yohanes 18:37; Nyaɖeɖefia 3:14) Yesu gblɔ na efe nusrɔ̃lawo be: “Miaxɔ [gbɔgbɔ] kɔkɔe, si le mia dzi va ge la, fe ŋusẽ, eye mianye nye ɖaseɖilawo le Yerusalem kple Yudea katã kple Samaria, eye vaseɖe anyigba fe sefe ke.”—Dɔwɔwɔwo 1:8.
Ðasefo siwo ade 8,340,847 le dukɔ 240 kple edzivɔ me[trɔ asi le eŋu | trɔ asi le etsofe ŋu]
Eyata amesiwo ade 8,340,847 siwo le Yehowa fe Fiaɖufe si le Kristo Yesu si me ŋuti nyanyuia gblɔm le dukɔ siwo ade 240 me la kpɔe be esɔ be yewoayɔ yewo ɖokui be Yehowa Ðasefowo (2016).


text:
Megbenyawo A
A5 Ale Si Wozã Mawu Ƒe Ŋkɔa Le Kristotɔwo Ƒe Hela Ŋɔŋlɔawo Me
A6-A Nyatakakaɖaka: Nyagblɔɖilawo Kple Fia Siwo Nɔ Yuda Kple Israel (Akpa 1)
A6-B Nyatakakaɖaka: Nyagblɔɖilawo Kple Fia Siwo Nɔ Yuda Kple Israel (Akpa 2)
A7-B Nu Ðedzesi Siwo Dzɔ Le Yesu Ƒe Anyigbadzigbenɔnɔ Me—Yesu Ƒe Subɔsubɔdɔa Gɔme Dzedze
A7-C Nu Ðedzesi Siwo Dzɔ Le Yesu Ƒe Anyigbadzigbenɔnɔ Me—Subɔsubɔdɔ Gã Si Yesu Wɔ Le Galilea (Akpa 1)
A7-D Nu Ðedzesi Siwo Dzɔ Le Yesu Ƒe Anyigbadzigbenɔnɔ Me—Subɔsubɔdɔ Gã Si Yesu Wɔ Le Galilea (Akpa 2)
A7-E Nu Ðedzesi Siwo Dzɔ Le Yesu Ƒe Anyigbadzigbenɔnɔ Me—Subɔsubɔdɔ Gã Si Yesu Wɔ Le Galilea (Part 3)
A7-F Nu Ðedzesi Siwo Dzɔ Le Yesu Ƒe Anyigbadzigbenɔnɔ Me—Subɔsubɔdɔ Si Yesu Wɔ Emegbe Le Yordan Ƒe Ɣedzefe
A7-G Nu Ðedzesi Siwo Dzɔ Le Yesu Ƒe Anyigbadzigbenɔnɔ Me—Subɔsubɔdɔ Mamlɛ Si Yesu Wɔ Le Yerusalem (Akpa 1)
A7-H Nu Ðedzesi Siwo Dzɔ Le Yesu Ƒe Anyigbadzigbenɔnɔ Me—Subɔsubɔdɔ Mamlɛ Si Yesu Wɔ Le Yerusalem (Akpa 2)


text:
NU VEVI SIWO NANA ƑOMEWO KPƆA DZIDZƆ
Ne Viwò Nye Wɔametɔ
CARLO: * “Dɔléle aɖe le mía viŋutsu Angelo ŋu si woyɔna be ‘Down syndrome.’ Edzi kpɔkpɔ nana ɖeɖi tea mía ŋu, míebua tame, hetsia dzimaɖi. Bu nu si gbegbe wòbia be woakpɔ ɖevi si le lãmesẽ me dzi ŋu kpɔ. Míehiã na ema fe tefe alafa ɖeka. Ewɔnɛ be kuxi ɖoa míafe srɔ̃ɖeɖea me ɣeaɖewoɣi.”
MIA: “Nu suetɔ kekeake si míafia Angelo la gɔ̃ hã bia kutrikuku kple dzigbɔɖi geɖe ŋutɔ. Ne ɖeɖi te ŋunye la, dzi kuam kabakaba si wɔnɛ be nyemegbɔa dzi ɖi na srɔ̃nye Carlo o. Masɔmasɔwo doa mo ɖa ɣeaɖewoɣi, eye wòhea dzre vanɛ.”
Èɖo ŋku gbe si gbe nèdzi viwòa dzia? Ðikeke mele eme o be èdi vevie be yeakɔe ɖe akɔnu. Gake le dzilawo abe Carlo kple Mia ene gome la, dzimaɖitsitsi va gblẽa wofe dzidzɔkpɔkpɔa me ne wogblɔe na wo be vi si wodzi la nye wɔametɔ.
Ðe viwò aɖe nye wɔametɔa? Ke ɖewohĩ èbu eŋu kpɔ be ɖe yeate ŋu akpɔ edzi hã. Ne nenemae la, ke lé dzi ɖe fo. Dzilawo abe wò ene te ŋu nɔ te ɖe kuxi siwo me tom nèle la nu. Míadzro kuxi siwo me ame geɖe tona la dometɔ etɔ̃ siwo anya dze ŋgɔwò kple ale si nunya si le Biblia me la ate ŋu akpe ɖe ŋuwò la me.
KUXI GBÃTƆ: ESESẼ NA WÒ BE NÀXƆE ASE BE VIWÒ NYE WƆAMETƆ.
Dzigbãnyae wònyena na dzila geɖe be yewo vi nye wɔametɔ. Juliana, si nye dzila aɖe le Mexico, gblɔ be: “Esi ɖɔktawo gblɔ na mí be ahɔhɔ̃medɔ si nana wozua wɔametɔ la le mía viŋutsu Santiago ŋu la, nyemexɔe se o. Nye dzi gbã gudugudu.” Ame aɖewo hã sena le wo ɖokui me abe Villana, si nye vidada le Italy la ene. Egblɔ be: ‘Metiae be madzi vi togbɔ be menya be kuxiwo ate ŋu ado mo ɖa le fe si mexɔ ta hã. Eya ta ne vinyea le kuxiwo me tom le efe wɔametɔnyenyea ta la, mebua fɔ ɖokuinye.’
Ne dzi ɖena le fowò alo èbua fɔ ɖokuiwò la, ka ɖe edzi be menye wò ɖekae o. Mawu meɖoe be amegbetɔwo nanɔ dɔ dzem hafi o. (1 Mose 1:27, 28) Mewɔ dzilawo kple ŋutete be woanɔ te ɖe nɔnɔme siwo mele dzɔdzɔmenu o la nu bɔbɔe o. Eya ta menye nu gbegblẽe wònye be “nàxa nu” le viwòa fe lãmesẽkuxia ta o. Axɔ ɣeyiɣi hafi nàgaɖo ɖokuiwò me ahatrɔ ɖe nɔnɔmea ŋu.
Ke ne èbua fɔ ɖokuiwò ɖe viwòa fe wɔametɔnyenyea ta ya ɖe? Ðo ŋku edzi be ame aɖeke mese ale si wòdzɔnae be wodzia ame kple dɔléle aɖe, kpakple akpa si nutoa me wɔna le dɔlényawo me la gɔme bliboe o. Ate ŋu adzɔ hã be nàdi be yeabu fɔ srɔ̃wò, gake ɖu ɖokuiwò dzi. Anyo wu ne èwɔ nu aduadu kple srɔ̃wò helé fɔ ɖe viwòa dzi kpɔkpɔ ŋu.—Nyagblɔla 4:9, 10.
AÐAŊUÐOÐO: Srɔ̃ nu tso viwòa fe dɔlélea ŋu. Biblia gblɔ be: “Ebia nunya be fome nyui nanɔ ame si, eye gɔmesese wotsɔna lia kee.”—Lododowo 24:3, New Century Version.
Àte ŋu asrɔ̃ nu geɖe tso atikenyalawo gbɔ kpakple agbalẽ siwo ŋu kakaɖedzi le la me. Míate ŋu atsɔ nusɔsrɔ̃ tso viwòa fe dɔlélea ŋu asɔ kple gbegbɔgblɔ yeye sɔsrɔ̃. Asesẽ le gɔmedzedzea me ya, gake àte ŋu ava ɖu tu nɛ.
Carlo kple Mia, siwo ŋu nya míegblɔ va yi la di nyatakakawo tso wofe ɖɔktawo kple habɔbɔ aɖe si wɔa numekuku tso dɔ si lém wo via le ŋu la gbɔ. Wogblɔ be: “Esia kpe ɖe mía ŋu míenya kuxi siwo wòle be míakpɔ mɔ na kpakple nu nyui siwo ɖevi siwo ŋu Down syndrome le ate ŋu awɔ la hã. Ena míekpɔe be mía via ate ŋu awɔ nu abe ame bubuwo ke ene le nu geɖe me. Esia fa akɔ na mí ŋutɔ.”
TE MƆNU SIA KPƆ: Wò susu nenɔ nu si viwòa ate ŋu awɔ ŋu. Wɔ ɖoɖo ɖe wɔna siwo me fome bliboa ate ŋu akpɔ gome le la ŋu. Ne viwòa kpɔ dzidzedze le nu sue aɖe me gɔ̃ hã la, kafui, eye nàkpɔ dzidzɔ kplii.
KUXI EVELIA: NU TIA KƆ NA WÒ EYE MÈKPƆA AKƆFALA O.
Ðewohĩ àse le ɖokuiwò me be nu ti kɔ na wò le viwòa dzi kpɔkpɔ ta. Jenney, si nye vidada le New Zealand, gblɔ be: “Ƒe ʋɛ aɖewo tso esime vinyea zu bafa la, ɣesiaɣi si mete kpɔ be mawɔ dɔ bubuwo akpe ɖe nye afemedɔwo ŋu la, ɖeɖi tea ŋunye ŋutɔ, eye mefaa avi.”
Kuxi bubue nye be ɖewohĩ mànya ame si nàgblɔ wò nyawo na o. Viŋutsu aɖe le Ben si si nye wɔametɔ si ŋu susumedɔ aɖe hã le. Ben gblɔ be, “Ame akpa gãtɔ mate ŋu ase nu si tututu me tom míele la gɔme akpɔ o.” Ðewohĩ àdi be yeafo nu tso eŋu na ame aɖe, gake xɔ̃wò akpa gãtɔ fe viwo menye wɔametɔwo o. Eya ta ànɔ hehem ɖe megbe be yeaɖe wò kuxiwo dzi na wo.
AÐAŊUÐOÐO: Bia kpekpeɖeŋu, eye nàlɔ̃ woakpe ɖe ŋuwò. Juliana, si ŋu nya míegblɔ va yi la gblɔ be: “Ɣeaɖewoɣi la, ekpea ŋu na mía kple srɔ̃nye be míabia kpekpeɖeŋu.” Ke hã, egblɔ kpee be, “Míeva de dzesii be míehiã kpekpeɖeŋu. Ne amewo le kpekpem ɖe mía ŋu la, míekpɔnɛ be womegblẽ mí ɖi o.” Ne fometɔ alo xɔ̃wò vevi aɖe be viwòa nava nɔ ye gbɔ le Kristotɔwo fe kpekpe alo wɔna bubu aɖe tefe la, lɔ̃ faa. Biblia me lododo aɖe gblɔ be: “Xɔlɔ̃ lɔ̃a ame ɣesiaɣi, eye wòtrɔna dzɔa ame nɔvi le hiã me.”—Lododowo 17:17.
Kpɔ wò ŋutɔ wò lãmesẽnyawo gbɔ. Abe ale si ko wòhiã be woanɔ ami dzem ade dɔnɔkɔʋu me enuenu hafi wòate ŋu ayi edzi anɔ dɔnɔwo kɔm anɔ kɔdzi yimee ene la, nenema kee wòhiã be nànɔ wò ŋusẽ tum ɖo to nuɖuɖu nyuie, kamedede kple ɖiɖiɖeme dzi, ale be nàte ŋu ayi edzi anɔ be lém na viwòa ale si dze. Javier, si viŋutsu nye bafa la gblɔ be: “Vinyea mate ŋu azɔ o; nye koe kɔnɛ yia afi sia afi, eya ta mekpɔe be ele be manɔ nu ɖum nyuie. Nyee nye efe afɔwo!”
Aleke nàwɔ akpɔ vovo ɖe wò lãmesẽnyawo gbɔ kpɔkpɔ ŋu? Dzila aɖewo ɖɔa li wo nɔewo le wo viwo gbɔ kpɔkpɔ me. Esia wɔnɛ be dzila kemɛa tea ŋu ɖina ɖe eme alo kpɔa efe hiahiã bubuwo gbɔ. Ahiã be nàɖe ɣeyiɣi si nèzãna ɖe nu siwo mehiã boo o ŋu la dzi akpɔtɔ, eye ate ŋu asesẽ hã be nàda asɔ le wò ɣeyiɣi ŋu dɔ wɔwɔ me. Gake abe ale si Mayuri, si nye vidada aɖe le India, gblɔe ene la, “Vivivi la ava ma wò.”
Ƒo nu tso wò kuxiwo ŋu na xɔ̃wò si dzi nèka ɖo. Xɔ̃wò siwo fe viwo le lãmesẽ me gɔ̃ hã ate ŋu aɖo to wò veveseseɖeamenutɔe. Àte ŋu ado gbe ɖa na Yehowa Mawu hã. Ðe esia ɖea via? Yazmin, si fe vi eve nye wɔametɔwo la gblɔ be: “Ɣeaɖewoɣi la, agbaa va wua tsɔtsɔ nam ale gbegbe be gbɔgbɔtsixe koe tsia fonye.” Gake egblɔ kpee be: “Ne medo gbe ɖa na Yehowa bia gbɔdzɔe kple ŋusẽdodo ko la, ŋusẽ yeye gaɖoa ŋunye.”—Psalmo 145:18.
TE MƆNU SIA KPƆ: Lé ŋku ɖe nu si nèɖuna, ɣeyiɣi si nètsɔna dɔa alɔ̃ kple esi nètsɔna dea kamee ŋu. Di mɔ si dzi nàto aɖe ɣeyiɣi si nèzãna ɖe dɔwɔna siwo mehiã boo o ŋu dzi akpɔtɔ be nàte ŋu akpɔ wò lãmesẽnyawo gbɔ. Nɔ asi trɔm le wò ɖoɖowɔɖia ŋu ne ehiã.
KUXI ETƆ̃LIA: VIWÒ SI NYE DƆNƆA DZI KPƆKPƆ WƆE BE MÈKPƆA VOVO ÐE ƑOMEA ME TƆ BUBUWO ŊU O.
Ðevi fe dɔléle ate ŋu akpɔ ŋusẽ ɖe nu si fomea ɖuna, afi si woyina kple vovo si dzilawo kpɔna ɖe wo viwo ŋu la dzi. Esia ate ŋu ana ɖevi bubuawo nase le wo ɖokui me be wogblẽ yewo ɖi. Azɔ hã, dzilawo ate ŋu ava nɔ ɣeyiɣi geɖe zãm ɖe wo vi si nye dɔnɔa ŋu ale gbegbe be womakpɔ vovo ɖe wo nɔewo ŋu o. Lionel, si nye vifofo aɖe le Liberia, gblɔ be: “Ɣeaɖewoɣi la, srɔ̃nye gblɔna be agbaa va tsi ye ɖeka dzi, eye nyemetsɔ ɖeke le eme na mía via o. Esia nana mesena le ɖokuinye me be mede bubu ŋunye o, si wɔnɛ be mewɔa wɔɖenui.”
AÐAŊUÐOÐO: Wɔ ɖoɖo miakpɔ gome le wɔna aɖe si doa dzidzɔ na viwòwo katã la me, bene woaka ɖe edzi be ètsɔ ɖe le eme na yewo. Jenney, si ŋu nya míegblɔ va yi la, gblɔ be: “Ɣeaɖewoɣi la, míewɔa nu tɔxɛ aɖe na mía vi xoxoetɔ, ne nuɖufe si wòlɔ̃a yiyi la tetie míekplɔe yi hã.”
Mia kple srɔ̃wòa minɔ gbedodoɖa kple dzeɖoɖo dzi be miakpɔ srɔ̃ɖeɖea ta. Aseem, si nye vifofo aɖe le India, si kpeŋuidɔ (alo anyidzedɔ) ɖea fu na via la gblɔ be: “Togbɔ be nu tia kɔ na mía kple srɔ̃nye ɣeaɖewoɣi hã la, míedia ɣeyiɣi nɔa anyi, ɖoa dze hedoa gbe ɖa ɖekae. Ŋdi sia ŋdi, hafi mía viwo nanyɔ la, míedzroa mawunyakpukpui ɖeka me le Biblia me.” Srɔ̃tɔ bubuwo hã ɖoa dze hafi mlɔa anyi. Mi ame evea dome dzeɖoɖowo kple gbedodoɖa tso dzi me ado ŋusẽ miafe srɔ̃ɖeɖea ne kuxi sesẽwo do mo ɖa. (Lododowo 15:22) Atsu kple asi aɖe gblɔ be, “ɣeyiɣi siwo me míekpɔ dzidzɔ wu lae nye esime míenɔ kuxi sesẽwo me tom.”
TE MƆNU SIA KPƆ: Kafu viwò bubuawo ɖe ale si wokpea asi ɖe wo nɔvi si nye wɔametɔa dzi kpɔkpɔ ŋu ta. Ðe wò ŋudzedzekpɔkpɔ kple lɔlɔ̃ fia woawo kple srɔ̃wò siaa.
MƆKPƆKPƆ NENƆ ASIWÒ
Biblia do ŋugbe be Mawu ava ɖe dɔléle kple wɔametɔnyenye si le fu ɖem na ɖeviwo kple tsitsiawo siaa la ɖa kpuie. (Nyaɖeɖefia 21:3, 4) Ɣemaɣi la, “duametɔ aɖeke magblɔ be, yele dɔ lém o.” *—Yesaya 33:24.
Gake hafi ɣemaɣi naɖo la, àte ŋu akpɔ dzidzedze le viwò si nye wɔametɔ la dzi kpɔkpɔ me. Carlo kple Mia, siwo ŋu míefo nu tsoe va yi la gblɔ be: “Ne ewɔ na wò be èdze agbagba ʋuu wòglo hã la, dzi megaɖe le fowò o. Wò susu nenɔ viwòa fe nɔnɔme nyuiwo ŋu, elabena efe nyuifewo sɔ gbɔ.”
^ mm. 3 Míetrɔ ŋkɔ siwo le nyati sia me.
^ mm. 29 Àte ŋu axlẽ nu geɖe tso ŋugbe si Biblia do ku ɖe lãmesẽ deblibo me nɔnɔ ŋu la le agbalẽ si nye Nuka Tututue Nye Biblia fe Nufiafia? fe ta 3 lia me. Yehowa Ðasefowoe tae.
BIA ÐOKUIWÒ BE . . .
- Nu ka wɔwɔe ana manɔ lãmesẽ me, makpɔ dzidzeme ahate ɖe Mawu ŋu?
- Gbe ka gbee megakafu vinye bubuawo ɖe wofe kpekpeɖeŋu ta?


text:
SRƆ̃ WOƑE XƆSE | Enok
“Efe Nu Dze Mawu Ŋu Nyuie”
ENOK nɔ agbe ɣeyiɣi didi aɖe. Asesẽ be míase egɔme gake enɔ agbe fe 365, fe ma sɔ gbɔ wu ame ene siwo nɔ agbe didi egbea fe agbenɔfewo! Gake menye ɖe wòtsi nenema gbegbe le eŋɔli o. Ɣemaɣi, anye fe 5,000 enye esi va yi la, amewo nɔa agbe didi wu ale si amewo nɔa agbee egbea. Ame gbãtɔ Adam, nɔ agbe fe alafa ade aɖewo xoxo hafi wodzi Enok, eye Adam gayi edzi nɔ agbe fe alafa etɔ̃ kpee! Adam fe dzidzimevi aɖewo nɔ agbe wòdidi wu ema gɔ̃ hã. Eya ta esi Enok xɔ fe 365 la, anɔ eme be ŋusẽ ganɔ eŋu abe ame si agate ŋu anɔ agbe didi ene. Gake meva eme nenema o.
Anɔ eme be Enok ɖo nɔnɔme dziŋɔ aɖe me. Kpɔe ɖa le susu me be eyae ma si dzo yina, eye ele ŋku ɖom ale si ame siwo wògblɔ Mawu fe gbedeasia na wɔ nui la dzi. Adã le mo na wo. Wolé fui kaɖikaɖi. Woɖu fewu le efe nyawo ŋu eye wodo vlo Mawu si dɔe la. Womate ŋu ahe nya kple Enok fe Mawu, Yehowa o, gake woate ŋu ahe nya kple Enok ya! Ðewohĩ Enok menya ne yeagakpɔ yefe fomea o. Ðe wòanya nɔ srɔ̃a, vianyɔnuwo kple viaŋutsu Metusala, alo tɔgbuiyɔvia Lamek ŋu buma? (1 Mose 5:21-23, 25) Ðe wòvɔ nɛ nye ema?
Biblia mefo nu tso Enok ŋu boo na mí o. Tefe etɔ̃ koe wofo nu tso eŋu tsitotsito kpuie le le Biblia me. (1 Mose 5:21-24; Hebritɔwo 11:5; Yuda 14, 15) Ke hã, kpukpui mawo na ŋutsu sia si si xɔse sesẽ le la fe nu tsi susu me na mí. Ðe nèle fome dzi kpɔma? Ðe wòsẽ na wò be nàtɔ afɔ to ɖe nu si nènya be enye nyuitɔ wɔwɔ ŋu kpɔa? Ne nenemae la, ke àsrɔ̃ nu vevi aɖewo tso xɔse si nɔ Enok si la me.
“ENOK YI EDZI ZƆ KPLE MAWU VAVÃ LA”
Amewo nɔ nu vlo geɖe wɔm esime wodzi Enok. Eyae nye dzidzime adrelia tso Adam dzi. Ɣemaɣi la amegbetɔwo medidi boo tso blibodede si me Adam kple Xawa nɔ si va ge le wo si la gbɔ o. Ema tae amewo nɔa agbe didi ɣemaɣi. Gake wonɔa agbe vloe eye womevɔ̃a Mawu o. Ŋutasesẽ xɔ anyinɔ. Esia dze egɔme tso dzidzime evelia dzi, esime Kain wu nɔvia Abel. Anɔ eme be Kain fe dzidzimeviwo dometɔ ɖeka dana eye wòsẽa ŋuta hebiaa hlɔ̃ wu Kain gɔ̃ hã! Le dzidzime etɔ̃lia me la, nu vɔ̃ɖi bubu gado ta ɖa. Amewo dze Mawu fe ŋkɔa yɔyɔ, gake menye kple susu be yewoasubɔe o. Anye be wonɔ Mawu fe ŋkɔ kɔkɔea zãm tsɔ gblɔa busunya alo zãnɛ amemabumabutɔe.—1 Mose 4:8, 23-26.
Ðewohĩ alakpasubɔsubɔ sia bɔ ŋutɔ le Enok fe ŋkekea me. Esi Enok nɔ tsitsim la, eva hiã be wòatso nya me. Ðe wòade eŋɔlimetɔwo fe nuwɔnawo dzia? Alo ɖe wòadi Mawu vavã, Yehowa, si wɔ dzifo kple anyigbaa? Anya di vevie be yeasrɔ̃ nu tso Abel, si ku ɖe efe xɔse ta la ŋu, elabena esubɔ Yehowa le mɔ si dze eŋu la nu. Enok ɖoe be yeawɔ nu ma tututu. Mose Ƒe Agbalẽ Gbãtɔ 5:22 gblɔ na mí be: “Enok yi edzi zɔ kple Mawu vavã la.” Nya wɔdɔɖeamedzi mawo na míekpɔe be Enok nye mawuvɔ̃la si to vovo na ame mavɔ̃mawu siwo dome wònɔ. Eyae nye ame gbãtɔ si ŋu nya Biblia gblɔ le mɔ sia nu.
Mawunyakpukpui ma ke gblɔ be Enok yi edzi zɔ kple Yehowa esime wòdzi Metusala vɔ megbe gɔ̃ hã. Eya ta míekpɔe be fome fe tae Enok nye esime wòxɔ abe fe 65 ene. Eɖe srɔ̃ gake womeyɔ srɔ̃a ŋkɔ le Ŋɔŋlɔawo me o, eye womeyɔ ‘viaŋutsuwo kple vianyɔnuwo’ fe xexlẽme hã o. Ne vifofo aɖe azɔ kple Mawu evɔ ele be wòahe viawo ahakpɔ efe fomea dzi la, ke ele be wòadze agbagba awɔe le Mawu fe mɔwo dzi. Enok nya be Yehowa di tso ye si be yeaku ɖe ye srɔ̃ ŋu goŋgoŋ. (1 Mose 2:24) Eye ewɔ etɔ sinua fia Yehowa Mawu fe mɔwo viawo. Nu kae do tso eme?
Biblia megblɔ nya fũu aɖeke tso esia ŋu o. Megblɔ naneke tso Enok vi Metusala fe xɔse ŋu o. Eyae nye ame si nɔ agbe didi wu, si ŋu nya woŋlɔ ɖe Biblia me eye wòku le fe si me Tsiɖɔɖɔ gãa va la me. Ke hã Metusala dzi ŋutsuvi aɖe si ŋkɔe nye Lamek. Lamek va tso tɔgbuia Enok ɖo wu fe alafa ɖeka sɔŋ. Esi Lamek tsi la, eɖe xɔse sesẽ aɖe fia. Yehowa fe gbɔgbɔ ʋãe wògblɔ nya ɖi tso Noa, si nye Lamek vi la ŋu eye nyagblɔɖi sia va eme le Tsiɖɔɖɔa megbe. Abe tɔgbuitɔgbuia Enok ene la, Noa hã to vovo na ame siwo dome wònɔ, ezɔ kple Mawu. Noa metso Enok ɖo o. Gake Enok ɖo kpɔɖeŋu nyui aɖe ɖi. Anɔ eme be Noa srɔ̃ nu tso kpɔɖeŋu ma ŋu tso fofoa Lamek gbɔ loo alo tso tɔgbuia Metusala gbɔ loo alo ɖewohĩ tso Enok fofo Yared, si ku esi Noa xɔ fe 366 la gbɔ.—1 Mose 5:25-29; 6:9; 9:1.
Bu vovototo si le Enok kple Adam dome ŋu kpɔ. Togbɔ be Adam de blibo hã la, ewɔ nu vɔ̃ ɖe Yehowa ŋu eye aglãdzedze kple tɔtɔ ye nye nu si wògblẽ ɖi na efe dzidzimeviwo. Gake togbɔ be Enok ya mede blibo o hã, ezɔ kple Mawu eye woɖo xɔse fe kpɔɖeŋu ɖi na efe dzidzimeviwo. Adam ku esime Enok xɔ fe 308. Ðe Adam si nye ɖokuitɔdila gãtɔ fe fomea xa nu le efe ku ta? Míenya ya o. Aleke kee wòɖale o, Enok “yi edzi zɔ kple Mawu vavã la.”—1 Mose 5:24.
Ne èle fome dzi kpɔm la, bu nu si nàte ŋu asrɔ̃ tso Enok fe xɔse ŋu kpɔ. Ele vevie be nàkpɔ wò fomea fe nuhiahiãwo gbɔ ya, gake nu siwo ku ɖe Mawu subɔsubɔ ŋu le vevie wu nu bubu ɖe sia ɖe. (1 Timoteo 5:8) Menye nya siwo nàgblɔ dzi koe nàto awɔ esia o, ke to wò nuwɔnawo hã me. Ne èzɔ kple Mawu abe Enok ene, eye nèɖe mɔ Mawu fia mɔ wò le agbe me la, wò hã àɖo kpɔɖeŋu vavã aɖe ɖi na wò fomea be woasrɔ̃.
ENOK “GBLƆ NYA ÐI TSO WO ŊU”
Enok si si xɔse le la anya tsi akogo le xɔsemanɔmesitɔ mawo dome. Gake ɖe Yehowa efe Mawu la de dzesia? Ɛ̃. Gbe ɖeka la, Yehowa fo nu kple esubɔla wɔnutefe sia. Mawu dɔ Enok be wòagblɔ gbedeasi aɖe na eŋɔlimetɔwo. Eya ta eɖo Enok nyagblɔɖilae. Enok ye nye ame gbãtɔ si fe gbedeasi woŋlɔ ɖe Biblia me. Míenya esia elabe gbɔgbɔ ʋa Yesu nɔvi Yuda wòŋlɔ Enok fe nyagblɔɖia me nyawo ɖi fe alafa geɖe megbe. *
Nya kae Enok gblɔ ɖi? Nyagblɔɖia gblɔ be: “Kpɔ ɖa! Yehowa va kple efe ame kɔkɔe akpeakpewo, be yeadrɔ̃ ʋɔnu wo katã, eye yeabu fɔ ame mavɔ̃mawuwo katã le wofe mawumavɔmavɔ̃nu siwo wowɔ le mawumavɔmavɔ̃ me, kple nya baɖa siwo katã nu vɔ̃ wɔla mavɔ̃mawuwo gblɔ tso eŋu la ta.” (Yuda 14, 15) Gbã la àde dzesii be Enok gblɔ nyaa wòdze abe ɖe nua dzɔ va yi ene, abe ɖe Mawu wɔ nu si nyagblɔɖia gblɔ xoxo ene. Nyagblɔɖi geɖewo hã to mɔ ma ke. Susua katã koe nye be: Nyagblɔɖilaa le nu fom tso nane si ava eme godoo la ŋu si na be woate ŋu aɖɔe abe ɖe wòva eme xoxo ene!—Yesaya 46:10.
Aleke Enok wɔ hafi ɖe gbefã nya ma ɖewohĩ na ame siwo katã di be yewoaɖo toe? De dzesi kpekpeme si nɔ nuxlɔ̃amea ŋu, zi ene sɔŋ nyagblɔɖia zã nya ‘mawumavɔmavɔ̃’ tsɔ ka mo na ameawo eye wòhe nya ɖe wofe nuwɔnawo ŋu. Nyagblɔɖia xlɔ̃ nu amewo katã be wofe nuwɔna le xexea me tso esime wonya amegbetɔ le Eden la gblẽ ɖe edzi kura. Vɔ̃ gã aɖe adzɔ ɖe xexe sia dzi ne Yehowa kple efe “dɔla kɔkɔe akpeakpewo” va be yewoatsrɔ̃e. Enok ɖeɖee gblɔ Mawu fe gbedeasi ma vɔvɔ̃manɔmee! Anye be Lamek kpɔ tɔgbuia fe dzinɔamefoa eye wòwɔ nuku nɛ. Ne nenemae la, ke míate ŋu ase nu si tae la gɔme nyuie.
Enok fe xɔse aʋa mí míabia mía ɖokuiwo be, ɖe míekpɔa xexe si me míele la abe ale si Mawu kpɔnɛ enea? Ʋɔnudrɔ̃nya siwo Enok gblɔ dzinɔamefotɔe la gawɔa dɔ kokoko; emenyawo sɔ na egbexexea abe ale si wòsɔ na Enok ŋɔlimetɔwo ene. Yehowa to Tsiɖɔɖɔ gã aɖe dzi tsrɔ̃ ame mavɔ̃mawu siwo nɔ anyi le Noa ŋɔli wòwɔ ɖeka kple Enok fe nuxlɔ̃amea. Gake tsɔtsrɔ̃ ma nye kpɔɖeŋu na tsɔtsrɔ̃ gã si le ŋgɔ gbɔna. (Mateo 24:38, 39; 2 Petro 2:4-6) Abe ale si wònɔ ɣemaɣi ene la, egbea hã Yehowa kple efe dɔla kɔkɔe akpeakpewo ava drɔ̃ ʋɔnu dzɔdzɔe ame mavɔ̃mawuwo fe xexea. Ele be míabu Enok fe nuxlɔ̃amea nu vevii eye míafo nu tso eŋu na ame bubuwo hã. Mía xɔlɔ̃wo kple fometɔwo atsi tre ɖe mía ŋu. Esia ana míatsi akogo ɣeaɖewoɣi. Yehowa megblẽ Enok ɖi o, eye magblẽ esubɔla siwo wɔa nutefe nɛ egbea hã ɖi o!
“WOKƆ ENOK DZOE, BE WÒAGAKPƆ KU O”
Aleke Enok fe agbe wu enui? Ku si fomevi wòku la me mekɔ na amewo o eye wòwɔ moyaa wu efe agbenɔnɔ gɔ̃ hã. Mose Ƒe Agbalẽ Gbãtɔ gblɔ kpuie ko be: “Enok yi edzi zɔ kple Mawu vavã la. Ke womegakpɔe o, elabena Mawu kɔe dzoe.” (1 Mose 5:24) Mɔ ka nue Mawu kɔ Enok dzoe le. Apostolo Paulo ɖe eme emegbe be: “Le xɔse me wokɔ Enok dzoe, be wòagakpɔ ku o, eye womegakpɔe le afi aɖeke o, elabena Mawu kɔe dzoe; elabena hafi woakɔe adzoe la, ekpɔ ɖaseɖiɖi be efe nu dze Mawu ŋu nyuie.” (Hebritɔwo 11:5) Paulo fe nya si wògblɔ be “wokɔ Enok dzoe be wòagakpɔ ku o” gɔme ɖe? Biblia aɖewo gblɔ be Mawu kɔ Enok yi dzifo. Gake menye nenemae o. Biblia gblɔ be Yesu Kristoe nye ame gbãtɔ si wofɔ ɖe tsitre yi dzifo.—Yohanes 3:13.
Ekema mɔ ka nue ‘wokɔ Enok dzoe’ le be “wòagakpɔ ku o”? Anye be Yehowa na Enok ku kpoo, ale be meto fukpekpe me hafi ku o. Gake gbã la, Enok kpɔ “ɖaseɖiɖi be efe nu dze Mawu ŋu nyuie.” Le mɔ ka nu? Do ŋgɔ na Enok fe ku la, anɔ eme be ɖewohĩ Mawu ɖe ŋutega si me wòkpɔ anyigbadziparadisoa le la fiae. Esi Enok kpɔ ŋutega sia si ɖee fia be Yehowa kpɔ ŋudzedze ɖe ye ŋu vɔ la, edɔ alɔ̃ le ku me. Apostolo Paulo ŋlɔ tso ŋutsu kple nyɔnu nutefewɔlawo ŋu bena: “Le xɔse me ame siawo katã ku.” (Hebritɔwo 11:13) Le Enok fe ku megbe la, efe futɔwo anya nɔ efe kukua dim, gake “womegakpɔe le afi aɖeke o,” ɖewohĩ Yehowa ŋutɔe ɖii ale be woagagblẽ efe kukua dome alo azãe le alakpasubɔsubɔ me o. *
Esi Ŋɔŋlɔ mawo le susu me na mí la, na míakpɔ mɔ si nu Enok fe agbe anya wu enui le ɖa. De ŋugble le kpɔɖeŋu sia ŋu kpɔ, nenɔ susu me na wò be nu ɖeka aɖe koe Enok ate ŋu awɔ. Enok ye nye ema si dzo yina kple du eye nu te eŋu belibeli. Eyometilawo hã kplɔe ɖo eye dzi le wo kum vevie ɖe efe gbedeasia ŋu. Enok di tefe aɖe be ɖo eye wòɖi ɖe eme vie, gake enya be madidi o woake ɖe ye ŋu. Ekpɔ be ne wolé ye la woawu ye ŋutasesẽtɔe. Esi wònɔ ɖiɖim ɖe eme la, edo gbe ɖa na efe Mawu. Enumake ese le eɖokui me be yefe susu dze akɔ anyi miɔɔ. Ekpɔ ŋutega aɖe si dze abe ɖe wokɔe dzoe eye wòle tefe aɖe ŋutɔŋutɔ le ŋutegaa me ene.
Kpɔe ɖa le susu be enɔ xexe aɖe si to vovo sãsãsã na xexe si me wònɔ la kpɔm. Enya kpɔ nɛ abe Eden-bɔ ene, gake kerubiwo menɔ eŋu dzɔm be amewo nagage ɖe eme o. Ŋutsu kple nyɔnu gbogbo aɖewo, siwo nye ɖekakpui kple ɖetugbui sesẽwo le afi ma. Wole ŋutifafa me. Ame aɖeke metiaa wo yome le wofe Mawu subɔsubɔ ta abe ale si woti Enok yome ene o. Enok kpɔe be Yehowa ka ɖe ye dzi, elɔ̃ ye eye wòkpɔ ŋudzedze ɖe ye ŋu. Eka ɖe edzi bliboe be afi siae wòle be yeanɔ, wòanye ye ŋutɔ yefe me. Esi Enok fe dzi dze eme bɔkɔɔ la, emia ŋku eye vivivi la eyi alɔ̃me ʋĩi drɔ̃e makumakue.
Edɔ alɔ̃ le ku me, eye wòtsi afi ma va se ɖe egbe hele dedie le Yehowa Mawu, si meŋlɔa nu be o la fe susu me! Abe ale si Yesu do ŋugbe emegbee ene la, ŋkeke aɖe gbɔna, esime ame siwo katã le Mawu fe susu me la ase Kristo fe gbe, eye woado go le yɔdowo me ava kpɔ xexe aɖe si nya kpɔ eye ŋutifafa le eme la.—Yohanes 5:28, 29.
Àdi be yeanɔ afi ma? Bu ale si nàkpɔ dzidzɔe ne èdo go Enok ŋu kpɔ! De ŋugble tso nu dodzidzɔname siwo míasrɔ̃ tso egbɔ hã ŋu kpɔ! Agblɔe na mí nenye be nu siwo míesusu be edzɔ le efe agbenɔnɔ fe ŋkeke mamlɛawo me sɔ kple nu siwo dzɔ ɖe edzi ŋutɔŋutɔ. Gake nane li wòle be míasrɔ̃ tso eŋu fifi laa. Esi Paulo fo nu tso Enok ŋu vɔ la, egblɔ kpee be: “Ne xɔse mele ame si o la, mate ŋu adze Mawu ŋu nyuie o.” (Hebritɔwo 11:6) Ðe esia mede dzi fo na mía dometɔ ɖe sia ɖe be míasrɔ̃ Enok fe xɔse oa?
^ mm. 14 Biblia ŋunyala aɖewo gblɔna be nyakpakpa si woyɔna be Enok Ƒe Agbalẽ mee Yuda yɔ nya mawo tsoe, gake gli siwo ŋu kakaɖedzi mele o ye agbalẽ ma si wogblɔna be enye Enok fe agbalẽ la me nyawo nye. Enok fe nyagblɔɖi siwo de pɛpɛpɛ lae le eme, gake blemagbalẽwo mee wokpɔ wo tsoe, eye agbalẽ mawo, eɖanye esi woŋlɔ ɖi alo numenya o la bu. Blemagbalẽ mawo me nyae Yuda anya zã loo alo be esrɔ̃ nu tso Enok ŋu le Yesu, si kpɔ Enok fe agbenɔnɔ tefe tso dzifo la gbɔ.
^ mm. 20 Nenema kee anye be Mawu kpɔ egbɔ be womezã Mose kple Yesu fe kukuwo le mɔ gbegblẽ aɖeke nu o.—5 Mose 34:5, 6; Luka 24:3-6; Yuda 9.


text:
NUSƆSRƆ̃ 9
Aleke Nàwɔ Be Dzidzɔ Nanɔ Wò Ƒomea Me?
1. Nu ka tae srɔ̃ɖeɖe le se nu le vevie hena fome fe dzidzɔkpɔkpɔ?
Nya nyui la tso Yehowa, Mawu dzidzɔtɔ, ame si di be dzidzɔ nanɔ fomewo me la gbɔ. (1 Timoteo 1:11) Eyae ɖo srɔ̃ɖeɖe gɔme anyi. Srɔ̃ɖeɖe le se nu le vevie be dzidzɔ nanɔ fomea me, elabena enana nɔnɔmeawo sɔna nyuie na ɖeviwo hehe.
Aleke Mawu bua srɔ̃ɖeɖee? Edi be ŋutsu kple nyɔnu fe srɔ̃ɖeɖe nanɔ anyi ɖaa. Ele be Kristotɔwo nawɔ ɖe srɔ̃ɖese siwo le wofe dukɔa me la dzi. (Luka 2:1, 4, 5) Yehowa di be srɔ̃ŋutsu kple srɔ̃nyɔnu nawɔ nutefe na wo nɔewo. (Hebritɔwo 13:4) Elé fu srɔ̃gbegbe. (Maleaxi 2:16) Ne Kristotɔ aɖe srɔ̃ wɔ ahasi la, eya ko hafi Mawu ɖe mɔ be wòate ŋu agbee agaɖe bubu.
2. Aleke wòle be srɔ̃ŋutsu kple srɔ̃nyɔnu nawɔ nu ɖe wo nɔewo ŋui?
Yehowa wɔ ŋutsu kple nyɔnu be woanye kpeɖeŋutɔ na wo nɔewo le srɔ̃ɖeɖea me. (1 Mose 2:18) Esi wònye srɔ̃ŋutsue nye efe fomea fe ta ta la, ele be wòaxɔ ŋgɔ le fomea fe ŋutilãmenuhiahiãwo gbɔ kpɔkpɔ kple nufiafia wo tso Mawu ŋu me. Ele be wòaɖe ɖokuitsɔtsɔsavɔ fe lɔlɔ̃ afia srɔ̃a. Ele be srɔ̃ŋutsuwo kple srɔ̃nyɔnuwo nalɔ̃ wo nɔewo ahade bubu wo nɔewo ŋu. Esi wònye be srɔ̃ŋutsuwo kple srɔ̃nyɔnuwo siaa mede blibo o ta la, ele be woasrɔ̃ ale si woatsɔ ake wo nɔewo.
3. Ðe wòle be nàklã le srɔ̃wò gbɔ ne dzidzɔ mele srɔ̃ɖeɖea me oa?
Ne kuxiwo ɖo mia kple srɔ̃wò dome la, midze agbagba miawɔ nu ɖe mia nɔewo ŋu le lɔlɔ̃ me. (1 Korintotɔwo 13:4, 5) Mawu fe Nya la mede dzi fo be woaklã atsɔ akpɔ kuxi suesue siwo doa mo ɖa le srɔ̃ɖeɖe me la gbɔe o.
4. Ðeviwo, aleke Mawu di be nuwo nanɔ na mi?
Yehowa di be miakpɔ dzidzɔ. Enaa mɔfiame nyuitɔ kekeake si ana miakpɔ dzidzɔ le miafe sɔhɛmenɔɣi. Edi be nunya kple nutefekpɔkpɔ siwo su mia dzilawo si la naɖe vi na mi. (Kolosetɔwo 3:20) Yehowa di be miase vivi le dzidzɔ si dona tso nuwo wɔwɔ na ye mia Wɔla kple ye Vi la me.
5. Dzilawo, aleke miawɔ be mia viwo nakpɔ dzidzɔ?
Ele be miawɔ dɔ sesĩe adi nuɖuɖu, mlɔfe kple nudodo na mia viwo. (1 Timoteo 5:8) Gake be mia viwo nakpɔ dzidzɔ la, ele vevie hã be miafia wo be woalɔ̃ Mawu ahasrɔ̃ nu tso egbɔ. (Efesotɔwo 6:4) Ne mienye kpɔɖeŋu na ɖeviawo le Mawu lɔlɔ̃ me la, nu siwo fiam miele wo la ade dzi gbɔ na wo. Ne mietu nu siwo miefiaa mia viwo ɖe Mawu fe Nyaa dzi la, esia ate ŋu akpɔ ŋusẽ nyui ɖe wo dzi.
Nu nyuiwo dona tso eme na ɖeviwo ne mi dzilawo miedea dzi fo na wo hekafua wo. Wohiã na ɖɔɖɔɖo kple tohehe hã. Hehe sia kpena ɖe wo ŋu wofoa asa na nuwɔna siwo awɔe be womava kpɔ dzidzɔ o. (Lododowo 22:15) Ke hã, mele be wòadzɔ gbeɖe be woahe to na wo tagbɔsesẽtɔe o.
Yehowa Ðasefowo ta agbalẽ geɖe siwo ŋu wotrɔ asi le koŋ be woakpe ɖe dzilawo kple wo viwo ŋu. Biblia dzie wotu wo me nyawo ɖo.
Srɔ̃ Nu Geɖe Wu
DZIDZƆ ATE ŊU ANƆ WÒ ƑOMEA ME
Mina Mawu Nafia Mɔ Mi Ne Dzidzɔ Nanɔ Miafe Srɔ̃ɖeɖea Me
Nyabiase bɔbɔe eve siawo ate ŋu akpe ɖe mia ŋu miafe srɔ̃ɖeɖea nakpɔ dzidzedze wu.
DZIDZƆ ATE ŊU ANƆ WÒ ƑOMEA ME
Ale Si Miakpɔ Kuxiwo Gbɔ
Be miafe srɔ̃ɖeɖea nali ke eye dzidzɔ nanɔ eme alo mali ke o eye kuxiwo nado agbogbo ɖe eme la nɔ te ɖe ale si miekpɔa miafe kuxiwo gbɔe la dzi.
Nuka Tututue Nye Biblia fe Nufiafia?
Alesi Nàna Dzidzɔ Nanɔ Wò Ƒomea Me
Lɔlɔ̃ si Yesu ɖe fia la nye kpɔɖeŋu na srɔ̃ŋutsuwo, srɔ̃nyɔnuwo, dzilawo kple ɖeviwo. Nu kawoe míate ŋu asrɔ̃ tso Yesu gbɔ?


text:
NUSƆSRƆ̃ 11
Ame Siwo Ŋlɔ Nu Tso Yesu Ŋu
Èle ŋutsu siwo le nɔnɔmetataa me kpɔma?— Wofe ŋkɔwoe nye Mateo, Marko, Luka, Yohanes, Petro, Yakobo, Yuda kple Paulo. Ŋutsu siawo nɔ agbe le ɣeyiɣi si me Yesu nɔ anyigba dzi la me, eye woŋlɔ nu tso Yesu ŋu. Na míasrɔ̃ nu tso wo ŋu vie.
Nu kae nènya tso ŋutsu siawo ŋu?
Ŋutsu siawo dometɔ etɔ̃ nye apostolo siwo ɖe gbefã kple Yesu. Ènya ŋutsu etɔ̃ siawoa?— Woawoe nye Mateo, Yohanes kple Petro. Apostolo Mateo kple Yohanes nya Yesu nyuie, eye wo dometɔ ɖe sia ɖe ŋlɔ nu tso Yesu ŋu. Apostolo Yohanes kee ŋlɔ agbalẽ siwo ŋkɔwoe nye Nyaɖeɖefia, Yohanes Ƒe Agbalẽ Gbãtɔ, Yohanes Ƒe Agbalẽ Evelia kple Yohanes Ƒe Agbalẽ Etɔ̃lia hã. Apostolo Petro ŋlɔ agbalẽ eve. Agbalẽ siawoe nye Petro Ƒe Agbalẽ Gbãtɔ kple Petro Ƒe Agbalẽ Evelia. Le Petro fe agbalẽ evelia me la, eŋlɔ nu tso ɣeyiɣi si me Yehowa fo nu tso dzifo la ŋu. Ɣemaɣi la, Yehowa gblɔ tso Yesu ŋu be: ‘Ame siae nye vinye. Melɔ̃e, eye efe nu dzea ŋunye.’
Ŋutsu bubu siwo le nɔnɔmetataa me hã fia nu tso Yesu ŋu le wofe agbalẽ siwo woŋlɔ la me. Wo dometɔ ɖekae nye Marko. Anɔ eme be enɔ etefe esime wolé Yesu eye wòkpɔ nu sia nu si dzɔ ɣemaɣi. Bubue nye Luka. Enye ɖɔkta eye anɔ eme be eva zu Kristotɔ esi Yesu ku megbe.
Biblia-ŋlɔla eve bubu siwo kpɔm nèle le nɔnɔmetataa me la nye Yesu nɔviŋutsuwo. Ènya wofe ŋkɔwoa?— Wofe ŋkɔwoe nye Yakobo kple Yuda. Gbã la, womexɔ Yesu dzi se o. Wobu gɔ̃ hã be edze aɖaʋa. Gake wova xɔ Yesu dzi se emegbe eye wozu Kristotɔwo.
Biblia-ŋlɔla susɔea si kpɔm nèle le nɔnɔmetataa me la ŋkɔe nye Paulo. Hafi wòava zu Kristotɔ la, eŋkɔe nye Saul. Melɔ̃a Kristotɔwo fe nya kura o eye wòsẽa ŋuta le wo ŋu. Ènya nu si na Paulo va zu Kristotɔa?— Gbe ɖeka la, Paulo le mɔ dzi yina Damasko eye wòse ame aɖe fe gbe wònɔ nu fom nɛ tso dzifo. Yesue! Ebia Paulo be: ‘Nu ka tae nèle ŋuta sẽm le ame siwo xɔ dzinye se la ŋu nenema gbegbe?’ Le ema megbe la, Paulo trɔ dzi me eye wòzu Kristotɔ. Paulo ŋlɔ agbalẽ siwo le Biblia me la dometɔ 14. Efe agbalẽawo dze egɔme tso Romatɔwo va se ɖe Hebritɔwo dzi.
Ðe míexlẽa Biblia gbe sia gbe oa?— Biblia xexlẽ nana míesrɔ̃a nu geɖe tso Yesu ŋu. Àdi be yeasrɔ̃ nu geɖe tso Yesu ŋua?—
XLẼE LE WÒ BIBLIA ME


text:
Yesu
Yesu, amesi woga yɔna be Yesu Nazaret-tɔ la, enye ame si enye ame vevietɔwu na Kristotɔwo katã le xexeame godoo. Woga yɔnae be Yesu Kristo hã. Wotsɔ Yesu ŋkɔa tso Helagbe me Ίnσouς (Iēsous). Yudatɔwo, si gbɔ ŋkɔ sia tso gbã la, yɔnae be יהושע (Yehoshua) alo ישוע (Yeshua). Kristo tso Helagbe Xpισtός (christós) me. Esia tso Yudagbe משיח - (machiakh) alo Mesaya, si gɔme enye "amesi wosi ami ɖe ta na".
Amesiwo dze Yesu Kristo Yome, xɔse ɖe efe nufiafiawo dzi kple nusiwo kata͂ woŋlɔ͂ɖi le Biblia me kuɖe eŋu kpakple amesiwo subɔa le habɔbɔ siwo ɖo xɔse siawo la ŋkɔe nye Krisotɔwo.
Kristotɔwo xɔe se be : Yesu Kristo nye Mawu ŋusekatatɔ fevi. Èɖi tsò dzifo va nɔ amegbetɔwo dome. Ènɔ anyigba dzi wɔ fe bla etɔ vɔetɔ. Ema yomela, eku eye wòɖii. Le ŋkeke etɔ megbe la, efɔ tso amekukuwo dome. Etrɔ yi dzifo bɔbɔ nɔ anyi ɖe efofoa Yehowa fe ɖusi me. Àtrɔ ava àdrɔnʋɔnu amegbetɔwo katã ne fofoa ɖemɔ ne be woawɔ esia.
Kristotɔwo xɔ edzi se be ne ame aɖe xɔ edzi se be Yesu Kristo ye nye Mawu fe tenuvi la, amema àxɔ agbemavɔ eye ne wogaku eye wòɖii hã la, ne Yesu Kristo trɔ va ko la, amema ànɔ agbemavɔ le anyigba dzi. Nusi wole be amegbetɔ nanya ye nye be Yesu Kristo ɖeka ye nye mɔla, nyaatefe la kple agbela.
Nusiwo míenya tso Yesu ŋuti la tso Biblia la fe Nyanyuigbalẽ eneawo, si wo le Nubabla yeye la me. Ame geɖe siwo nyaa nu le Biblia la ŋuti, xɔ edzi se bena Yesu enye Yudatɔ, si tso Galelia la. Wo ga xɔe se hã bena eyae enye nufiala, atikewɔla kple dɔyɔla, amesi Yohannes Tsitadela la de tsi ta na, eye wo hee ɖe ati ŋu le Yerusalem, le nunɔla Pontio Pilaté te.
Nusrɔla ʋea ɖewo hã gblɔna bena Yesu ɖeke menɔ anyi le xexeame akpɔ o.
Kristotɔwo fe xɔse enye be Yesu enye Mesaya alo Xɔla si fe vava wogblɔ daɖi le Nubabla xoxo la me, eye bena éfɔ tso ku me le efe hehe ɖe ati ŋu megbe. Efe subɔlawo xɔe se be Yesu enye Mawu, vi la ŋutɔ, si va be yea na ɖeɖe amegbetɔwo, eye yea he wo va ye gbɔe. Kristotɔwo ga xɔe se bena ɖetugbui leafe ye dzii, eye efe agbe kple dɔwɔwɔwo katã na nyagblɔɖi siwo wogblɔ daɖi tso blema ke la, va eme. Wo ga xɔ edzi se bena Yesu ga trɔ yi dzifo, eye wo gale tɔtrɔ ge ava anyigbaa dzi zi eveliae.
Mɔsilemtɔwo kpɔa Yesu abe nyagblɔɖilawo dometɔ ɖeka ene. Wo me xɔe abe Mawu ŋutɔ alo via ene o. Wo me xɔ edzi se bena wo he Yesu ɖe ati ŋu eye wo ku o. Wo lɔ̃ bena Yesu yi dzifo eye wo le mɔkpɔm be aga trɔ ava ne xexeame yɔ fũ kple efe nuvɔ̃wo.


text: 21 “Esiawoe nye ʋɔnudrɔ̃ɖoɖo siwo nàgblɔ na wo:+2 “Ne èfle Hebri ŋutsu aɖe kluvii la,+ anye kluvi na wò fe ade, ke le fe adrelia me la, nàna ablɔɖee wòadzo fe aɖeke maxemaxee.+3 Ne eya ɖekae va la, ekema eya ɖekae adzo. Ne ekplɔ srɔ̃a ɖe asi vɛ la, ekema srɔ̃a hã nadzo kplii.4 Ne efe afetɔ tsɔ nyɔnu nɛ wòɖe, eye wòdzi ŋutsuviwo kple nyɔnuviwo nɛ la, ekema nyɔnu la kple viawo azu efe afetɔ tɔ, ke eya ɖeka nadzo.+5 Gake ne kluvi la gbe be yemadzo o hegblɔ be: ‘Melɔ̃ nye afetɔ, srɔ̃nye, kple vinyewo; nyemedi be woana ablɔɖem o’+ la,6 ekema efe afetɔ la nakplɔe ava Mawu vavã la ŋkume. Emegbe wòakplɔe ayi ʋɔtru alo ʋɔtruti la ŋu, eye efe afetɔ natsɔ nuŋɔnui aŋɔ to nɛ, ale wòazu efe kluvi le efe agbemeŋkekewo katã me.7 “Ne ŋutsu aɖe dzra vianyɔnu wòzu kosi* la, womana ablɔɖee wòadzo abe ale si kluvi dzona ene o.8 Ne kosi la fe nu menyo efe afetɔ ŋu o, eye afetɔ la megadi be wòanye yefe ahiã o, gake wòdi be yeadzrae* na ame aɖe la, mekpɔ mɔ adzrae na dukɔ bubu me tɔ o, elabena mewɔ nutefe na kosi la o.9 Eye ne viaŋutsue wòtsɔe na wòɖe la, ekema wòana vinyɔnuwo fe gomee.10 Mele be viaŋutsu la naɖe srɔ̃a fe nuɖuɖu, efe nudodo kple nu si wòdze na*+ la dzi kpɔtɔ ne eɖe nyɔnu bubu o.11 Ne mawɔ nu etɔ̃ siawo nɛ o la, ekema nyɔnua nadzo faa, fe aɖeke maxemaxee.12 “Ne ame aɖe fo ame wòku la, woawu eya hã.+13 Ke ne ame aɖe meɖoe hafi wu ame o, gake Mawu vavã la ɖe mɔ wòdzɔ la, ekema maɖo tefe aɖe na wò, afi si wòasi ayi.+14 Eye ne ame aɖe do dziku ɖe ehavi ŋu helĩhelĩ, eye wòɖoe wui la,+ ele be woawu ame ma, ne nye vɔsamlekpui la gbɔe wòle be miahee tsoe gɔ̃ hã.+15 Ame si ke fo fofoa alo dadaa la, woawui.+16 “Ne ame aɖe fi ame,+ eye wòdzrae, alo wokpɔe le esi la,+ woawui.+17 “Ame si do ɖiŋu na fofoa alo dadaa la, woawui.+18 “Nu si woawɔ ne ŋutsuwo le dzre wɔm, eye ɖeka tsɔ kpe xlã ɖe ehavi alo tu kɔe* gake meku o, ke wòtsi aba dzi lae nye esi:19 Ne ete ŋu fɔ do go le tɔtɔm ɖe ati ŋu la, ekema womahe to na ame si tsɔ nu xlã ɖee la o. Ðeko wòaxe fe ɖe ɣeyiɣi si ehavi la mete ŋu gawɔ dɔ o la ta, va se ɖe esime wòhaya keŋkeŋ.20 “Ne ame aɖe tsɔ ati fo efe kluvi alo kosi wòku ɖe esi me la, woabia hlɔ̃e.+21 Gake ne eganɔ agbe ŋkeke ɖeka alo ŋkeke eve hafi ku la, ekema womabia hlɔ̃e o, elabena enye ame si efe afetɔ tsɔ ga fle.22 “Ne ŋutsuwo le avu wɔm, eye wowɔ nu vevi nyɔnu funɔ aɖe, eye wòdzi vi* evɔ efe ŋkeke mekpɔ de hafi o,+ gake afɔku aɖeke medzɔ si he ku vɛ o la, ele be agɔdzelaa naxe fe si nyɔnua srɔ̃ abla nɛ; eye wòaxee to ʋɔnudrɔ̃lawo dzi.+23 Ke ne afɔku aɖe dzɔ, si he ku vɛ la, ekema woabia agbe ɖe agbe tefe,*+24 ŋku ɖe ŋku tefe, aɖu ɖe aɖu tefe, asi ɖe asi tefe, afɔ ɖe afɔ tefe,+25 dzobi ɖe dzobi tefe, abi ɖe abi tefe, fofo ɖe fofo tefe.26 “Ne ŋutsu aɖe fo ŋku na efe kluvi alo efe kosi wògbã la, ekema wòana ablɔɖe kluvi la wòadzo atsɔ aɖo efe ŋku la tefe nɛ.+27 Eye ne eŋe efe kluvi alo efe kosi fe aɖu la, wòana ablɔɖee wòadzo atsɔ aɖo efe aɖu la tefe nɛ.28 “Ne nyi aɖe tu dzo ŋutsu alo nyɔnu aɖe wòku la, ekema woafu kpe nyi la wòaku,+ eye womaɖu efe lã o, ke womahe to na nyia tɔ o.29 Ke ne nyia lɔ̃a dzotutu ame, eye woxlɔ̃ nu nyia tɔ, gake mekpɔ edzi o, eye wòwu ŋutsu alo nyɔnu aɖe la, ekema woafu kpe nyi la, eye woawu nyia tɔ hã.30 Gake ne wodo hlɔ̃fe nɛ la, ekema wòaxee abe ale si tututu woɖoe nɛ ene ɖe efe agbe* ta.31 Ne etu dzo ŋutsuvi alo nyɔnuvi aɖe la, woawɔ nyia tɔ abe ale si wòle le ʋɔnudrɔ̃ɖoɖo sia me la ene.32 Ne kluvi alo kosi ye nyi la tu dzoe la, axe sekel* blaetɔ̃ na efe afetɔ, eye woafu kpe nyi la wòaku.33 “Ne ame aɖe ʋu do aɖe nu da ɖi, alo ɖe do metu nu ɖe enu o, eye nyi alo tedzi aɖe ge dze eme la,34 ekema doa tɔ naɖo etefe.+ Ele be agɔdzelaa naxe fe na lãa tɔ, eye lã kukua nazu etɔ.35 Ne ame aɖe fe nyi wɔ nu vevi ame bubu fe nyi wòku la, ekema woadzra nyi gbagbe la, eye woama eflega la; woama lã kukua hã.36 Alo ne wonyae be nyi aɖe lɔ̃a dzotutu nyi bubuwo, gake nyia tɔ mekpɔ edzi o la, ke wòaɖo etefe, nyi ɖe nyi tefe, eye kukua nazu etɔ.


text:
NYATI SI LE AKPAA DZI | ALAKPANYA SIWO NA AME AÐEWO MELƆ̃ MAWU O
Alakpanya Evelia: Wobe Enye Amlima Mawu
NU SI AME GEÐE XƆ SE
Numekugbalẽ aɖe gblɔ be Kristotɔwo fe ha “vevi etɔ̃awo, siwo nye Roma Katoliko, Ɣedzefe Orthodɔks kple Protestant-ha siaa xɔe se be Mawu nye Ame etɔ̃ fokpli: Mawu Fofo la, Mawu Vi la, kple Mawu Gbɔgbɔ Kɔkɔe la. Le Kristotɔwo fe nufiafia nu la, dzixɔse sia mefia be wonye mawu vovovo etɔ̃ o, ke boŋ efia be ame etɔ̃awo katã le ɖeka.”
NYATEƑEA SI LE BIBLIA ME
Yesu, si nye Mawu fe Vi la, megblɔ kpɔ be yele tasɔsɔ me kple ye Fofo alo be ye kee ganye Fofo la o. Ke boŋ egblɔ be: “Meyina Fofo la gbɔ, elabena Fofo la lolo wum.” (Yohanes 14:28) Azɔ hã, egblɔ na eyomedzelawo dometɔ ɖeka be: “Meyina Fofonye kple miawo hã mia Fofo, nye Mawu kple miawo hã mia Mawu, la gbɔ.”
Menye amee gbɔgbɔ kɔkɔe la nye o. “Gbɔgbɔ kɔkɔe” la ‘yɔ Kristotɔ gbãtɔwo taŋ,’ azɔ hã Yehowa gblɔ be: “Matrɔ nye gbɔgbɔ la fe ɖe akɔ ɖe ŋutilã ɖe sia ɖe fomevi dzi.” (Dɔwɔwɔwo 2:1-4, 17) Eya ta gbɔgbɔ kɔkɔea menye Mawuɖekaetɔ̃ fe akpa aɖeke o. Mawu fe dɔwɔŋusẽe wònye.
NU KA TAE NYA SIA LE VEVIE?
Katolikotɔwo fe agbalẽnyala siwo nye Karl Rahner kple Herbert Vorgrimler gblɔ be: “Womate ŋu ase [Mawuɖekaetɔ̃ la] gɔme ne womexɔ ɖeɖefia o, eye le ɖeɖefia vɔ megbe gɔ̃ hã la, womate ŋu ase egɔme bliboe o.” Ðe nàte ŋu alɔ̃ ame aɖe si màte ŋu anya alo ase ale si wòle gɔme o la vavã? Esia fia be Mawuɖekaetɔ̃ fe nufiafiaa menana amewo dzea si Mawu nyuie helɔ̃nɛ o.
Marco, si ŋu nya míegblɔ va yi la kpɔe be Mawuɖekaetɔ̃ fe nufiafia lae na yemenya Mawu nyuie o. Egblɔ be: “Mesusui be Mawu nɔ ame si wònye la ɣlam ɖem, eye ɖeko esia na megasusui be Mawu le adzɔge ʋĩi eye be enye amlima Mawu si ŋu womate ŋu ate ɖo o.” Ke hã Biblia gblɔ be: “Mawu menye tɔtɔ fe Mawu o.” (1 Korintotɔwo 14:33, American Standard Version) Meɣla ame si wònye la ɖe mí o. Edi be míanya ye. Yesu gblɔ be: “Míedea ta agu na nu si míenya.”
Marco gblɔ be: “Esi meva se egɔme be menye Mawuɖekaetɔ̃e Mawu nye o la, esia wɔe be mete ŋu va te ɖe eŋu kplikplikpli mlɔeba.” Ne míebu Yehowa be enye Ame ŋutɔŋutɔ ke menye amlima Mawu o la, ke anɔ bɔbɔe na mí be míalɔ̃e. Biblia gblɔ be: “Ame si melɔ̃a ame o la medze si Mawu o, elabena Mawu nye lɔlɔ̃.”


text: 11 Esi Yesu na mɔfiamewo efe nusrɔ̃la wuieveawo vɔ la, edzo le afi ma be yeaɖafia nu eye yeaɖe gbefã le wofe duawo me.+2 Ke esi Yohanes, ame si le gaxɔ me la,+ se dɔ siwo wɔm Kristo la le ŋu nya la, edɔ efe nusrɔ̃lawo ɖa+3 be woabiae be: “Wòe nye Ame Si Gbɔna laa, alo ɖe míakpɔ mɔ na ame bubua?”+4 Yesu ɖo eŋu na wo be: “Miheyi ɖagblɔ nu siwo sem miele kple nu siwo kpɔm miele la na Yohanes:+5 Ŋkuagbãtɔwo le nu kpɔm,+ bunɔwo le zɔzɔm, anyidɔlélawo*+ ŋuti le kɔkɔm, tokunɔwo le nu sem, wole ame kukuwo fɔm ɖe tsitre, eye wole nya nyui la gblɔm na ame dahewo.+6 Dzidzɔtɔe nye ame si mekpɔ nuɖiaɖia le ŋunye o.”+7 Esi ame siawo dzo yina la, Yesu gblɔ na amehawo tso Yohanes ŋu be: “Nu kae miedo go yi gbedzi be yewoaɖakpɔ?+ Aɖa si ya le fofom loo?+8 Ekema nu kae miedo go yi be yewoaɖakpɔ? Ame si do awu nyuiwoa?* Mienyae ɖe, fiasã mee awu nyui dolawo le.9 Ekema nu ka ta koŋ miedo go ɖo? Be miakpɔ nyagblɔɖilaa? Ɛ̃, mele egblɔm na mi be ewu nyagblɔɖila sãsãsã.+10 Eya ŋue woŋlɔ ɖi le be: ‘Kpɔ ɖa, mele nye dɔla dɔm ɖe ŋgɔwò, ame si adzra wò mɔ dzi ɖo le ŋgɔwò!’+11 Vavã mele egblɔm na mi be, le ame siwo nyɔnuwo dzi dome la, ɖeke medo kpɔ, si nye gã wu Yohanes Amenyrɔɖetsimela o; gake ame si nye suetɔ le Dzifofiaɖufea me la nye gã wui.+12 Gake tso Yohanes Amenyrɔɖetsimela fe ŋkekeawo dzi va se ɖe fifia la, Dzifofiaɖufe lae nye taɖodzinu si gbɔ amewo le ʋiʋlim vevie be yewoaɖo, eye ame siwo le ʋiʋlim vevie la fe asi le edzi sum.+13 Elabena woɖe gbefã Se la kple nyagblɔɖilawo fe nyawo va se ɖe Yohanes dzi;+14 eye ne mielɔ̃ be yewoaxɔe ase la, eyae nye ‘Eliya si wogblɔ ɖi be ava la.’+15 Ame si to li na la, nesee.16 “Ame kae matsɔ dzidzime sia asɔ kplii?+ Woɖi ɖevi siwo bɔbɔ nɔ ablɔ me,* eye wodo ɣli gblɔ na wo nɔewo17 be: ‘Míeku dze na mi, ke mieɖu ɣe o; míedzi konyifaha, ke miefa avi hefo akɔta o.’18 Nenema kee Yohanes va, meɖua nu o, menoa nu o, eye amewo gblɔ be, ‘Gbɔgbɔ vɔ̃ le eme.’19 Amegbetɔvi la va, eɖua nu noa nu,+ ke amewo gblɔ be, ‘Kpɔ ɖa! Nu tsu ɖula kple wain tsu nola, adzɔxɔlawo kple nu vɔ̃ wɔlawo xɔlɔ̃.’+ Gake nunya fe dɔwɔwɔwo* tsoa afia dzɔdzɔe nɛ.”+20 Azɔ Yesu he nya ɖe du siwo me wòwɔ efe ŋusẽdɔ akpa gãtɔ le la ŋu le esi wometrɔ dzi me o ta hegblɔ be:21 “Baba na wò, Korazin! Baba na wò, Betsaida! elabena ne ɖe wowɔ ŋusẽdɔ siwo wowɔ le mewò la le Tiro kple Sidon la, anye ne wotrɔ dzi me le akpanya kple afi me gbe aɖe gbe ke.+22 Gake mele egblɔm na mi be: Anɔ bɔbɔe na Tiro kple Sidon le Ʋɔnudrɔ̃gbe la wu mi.+23 Ke wò Kapernaum,+ ɖe woado wò ɖe dzi yi ɖatɔ dzifo loo? Keke Tsiẽfe* kee nàva do ɖo;+ elabena ne ɖe wowɔ ŋusẽdɔ siwo wowɔ le mewò la le Sodom la, anye ne dua gali va se ɖe egbe sia.24 Gake mele egblɔm na wò be: Anɔ bɔbɔe na Sodom-nyigba le Ʋɔnudrɔ̃gbe la wu wò.”+25 Ɣemaɣi la, Yesu gblɔ be: “Fofo, dzifo kple anyigba fe Afetɔ, mekafu wò le dutofo, elabena èɣla nu siawo ɖe nunyalawo kple tagbɔɖaɖɛtɔwo, eye nèɖe wo fia ɖeviwo.+26 Ɛ̃, Fofo, elabena nenemae dze ŋuwò.27 Fofonye tsɔ nuwo katã de asi nam,+ eye ame aɖeke menya Vi la nyuie o negbe Fofo la ko;+ eye ame aɖeke menya Fofo la nyuie o negbe Vi la kple ame si Vi la lɔ̃ be yeaɖee afia ko.+28 Miva gbɔnye, mi ame siwo katã le dagbadagbam, eye agba le mia wum la, eye nye la, mana gbɔdzɔe mi.29 Mitsɔ nye kɔkuti la ɖo mia ɖokui dzi, eye misrɔ̃ nu tso gbɔnye, elabena mefa tu, eye mebɔbɔ ɖokuinye ɖe anyi le dzi me,+ eye miakpɔ gbɔdzɔe na mia ɖokuiwo.*30 Elabena nye kɔkuti la tsɔtsɔ le bɔbɔe, eye nye agba la le wodzoe.”


text:
ENUKPLAKPLA 9
Nyi yí ana ao xomu akpɔ jijɔɔ?
1. Nyi yí taɖo alɔlele le senu le veviɖe gbɔxwe xomu akpɔ jijɔɔ?
Eŋɛnywi lɔ so jijɔ Mawu Yehowa gbɔ, éjijiɛ mɔ xomuwo lekpɔ jijɔ. (1 Timɔte 1:11, NWT) Eyi gbɔ yí xomuwo jɔ so. Nɔ xomu akpɔ jijɔɔ, alɔlele le senu le veviɖe. Ðoɔ énanɔ yí asu koɖo ashi sɔnɔ egbeɖoju le ɖeviwo hɛnhɛn mɛ. Kristotɔwo ɖo awa do jumɛ se ci yí nyi mɔ woado alɔlele wema mɛ ji.—Hlɛn Luiki 2:1,4, 5.
Lé Mawu bunɔ alɔlele doɔ? Éji mɔ asu koɖo ashi anɔ ju keke asɔyi. Yehowa ji mɔ woanɔ gbeji nɔ wowo nɔnɔwo. (Ebretɔwo 13:4) Nɔnɔgbegbe venɔ Yehowa nu sugbɔ. (Malashi 2:16) Vɔ nɔ wowo domɛtɔɖe wa hashiɔ, Yehowa ɖe mɔ nɔ Kristotɔwo mɔ woagbenɔnɔ dru keŋ aɖe mɛbu.—Hlɛn Matie 19:3-6, 9.
2. Lé asu koɖo ashi ɖo awanɔ nu ɖaɖa wowo nɔnɔwo gbɔ doɔ?
Yehowa wa ŋsu koɖo nyɔnu nɔ woakpenɔ do wowo nɔnɔwo nu le xomu mɛ. (Gɔnmɛjeje 2: 18) Ci yí enyi ŋsu yí nyi eta nɔ xomuɔ, éɖogbe akpɔ yixomu nuӡanӡanwo gbɔ. Égbeɖogbe akpla Mawu Nyɔ ashiɛ koɖo eviɛwo. Ŋsu ɖo alɔn ashiɛ keke asɔ yiɖeki asɔ savɔ do ta ni. Asu koɖo ashi ɖo alɔn wowo nɔnɔwo yí agbedonɔ bubu wowo nɔnɔwo nu. Ci yí ŋsuwo koɖo nyɔnuwo pleŋ nyi nuvɔnmɛwoɔ, woɖo asɔ agɔjeje kenɔ wowo nɔnɔwo gbɔxwe yí wowo xomu akpɔ jijɔ.—Hlɛn Efezitɔwo 4:31, 32; 5:22-25, 33; 1 Piɛ 3:7.
3. Esɔ mɔ míagbe nɔnɔ nɔ jijɔ dele xomu lɔ mɛa?
Nɔ cukaɖa le míwo dodomɛɔ, mítekpɔ awa nu ɖaɖa míwo nɔnɔwo gbɔ le lɔnlɔn mɛ. (1 Korɛntitɔwo 13:4, 5) Mawu Nyɔ deɖe mɔ nɔ asu koɖo ashi mɔ woaso gbeɖe nɔnɔ ɖɛ yí asɔ kpɔ wowo cukaɖawo gbɔ o.—Hlɛn 1 Korɛntitɔwo 7:10-13.
4. Ðeviwo, nyi yí Mawu jijiɛ nɔ míɔ?
Yehowa jijiɛ mɔ míwo le kpɔ jijɔ. Éna nukplamu nywi ciwo yí akpedo mí nu yí míase vivi nɔ míwo ɖevimɛ nɔnɔ. Éji mɔ míakpɔ nyɔna so nunya koɖo enutɔxukpɔkpɔ míwo jilawo tɔ mɛ. (Kolosetɔwo 3:20) Yehowa gbeji mɔ míwo le kpɔ jijɔ so enuwo wawa nɔ míwo Jɔtɔ koɖo Eviɛ mɛ.—Hlɛn Ŋununyatɔ 11:9–12:1 (NWT); Matie 19:13-15; 21:15, 16.
5. Jilawo, nyi yí míawa nɔ míwo viwo akpɔ jijɔɔ?
Míɖo awa dɔ sɛnsinɖe yí ana ŋɖuɖu, dɔnxu koɖo enudodo míwo viwo. (1 Timɔte 5:8) Vɔ gbɔxwe yí míwo viwo akpɔ jijɔɔ, ele viveɖe mɔ míakpla wo nɔ woalɔn Mawu yí akpla nu so gbɔ. (Efesotɔwo 6:4) Lé mídanasɛ mɔ yewolɔn Mawu do atɛnŋ awa dɔ sugbɔ do míwo viwo ji. Nɔ mínɔte do Mawu Nyɔ ji yí kplanɔ nu woɔ, anyi kpɔwɛ nywi nɔ wo.—Hlɛn 2 Ese Wema 6:4-7; Elododo Wema 22:6.
Ewanɔ enywi nɔ ɖeviwo sugbɔ nɔ míkannɔfuwo yí gbedonɔ zo lanmɛ nɔ wo. Woӡan nukplamuwo koɖo etodɔndɔn hɛnnɛ. Nukplamu cɛwo nanɔ yí wodaɖe afɔ baɖa ci yí ana yí woadokpo jijɔ kpɔkpɔ o. (Elododo Wema 22:15) Vɔ, wodadɔn to nɔ wo koɖo xomɛveve alo tamɛsɛnsɛn o.—Hlɛn Kolosetɔwo 3:21.
Yehowa Kunuɖetɔwo ta wema sugbɔ ciwo yí akpedo jilawo koɖo ɖeviwo nu. Bibla ji yí wocu wo do.—Hlɛn Ehjiji Wema 19:7, 11.


text:
JW.ORG Zazã
Srɔ̃ ale si nàzã jw.org dzi nu vovovowo nyuie ale be wòaɖe vi geɖe na wò.
Ale Si Nàdi Agbalẽwo
Mɔfiame siwo akpe ɖe ŋuwò nàdi agbalẽwo ahake ɖe wo ŋu bɔbɔe. Srɔ̃ ale si nàdi tanya, magazine aɖe koŋ, fɔmat vovovo siwo li alo nyati aɖe koŋ le jw.org.
Ale Si Nàdi Edzinuwo Le Gbe Bubu Me
Srɔ̃ ale si nàtrɔ nyatakakadzraɖofea ɖe gbe bubu me alo nàdi agbalẽ aɖe le gbe bubu me.
Ale Si Nàʋu JW.ORG Le Asitelefon Alo Tablɛt Dzi
Srɔ̃ ale si nàzã jw.org dzi nuwo, nàʋu agbalẽwo kple Biblia le internet dzi, alo ase nyati aɖe fe odio le nyatakakadzraɖofea.
Tokunɔgbe Me Videowo Didi
Mɔfiame siwo akpe ɖe ŋuwò nàdi tokunɔgbewo kple tokunɔgbe me videowo.


text:
ŊUTINYA 49
Ɣe Tɔ Ðe Tefe Ðeka
KPƆ Yosua ɖa. Ele gbɔgblɔm be: ‘Ɣe, tɔ ɖe tefe ɖeka!’ Eye ɣe la tɔ ɖe tefe ɖeka. Etɔ ɖe dzifo titina afima tututu hena ŋkeke bliboa. Yehowae na wòtɔ! Gake na míakpɔ nusita Yosua di be ɣe la nanɔ keklẽm la ɖa.
Esi fia vɔ̃ɖi atɔ̃, siwo le Kanaan-nyigba dzi la dze aʋawɔwɔ gɔme kple Gibeontɔwo la, Gibeontɔwo ɖo ame ɖe Yosua be wòakpe ɖe yewo ŋu. Egblɔ be: ‘Miva xɔ na mí kaba! Fia, siwo katã le todua me la va aʋa wɔ ge kple wò dɔlawo.’
Enumake Yosua kple efe aʋawɔlawo yi. Wozɔ azɔli zã blibo la. Esi woɖo Gibeon la, vɔvɔ̃ ɖo fia atɔ̃awo fe aʋawɔlawo, eye wote sisi. Tete Yehowa na kpetsi gãwo dza, eye aʋawɔla, siwo kpetsia wu la sɔ gbɔ wu esiwo Yosua fe aʋawɔlawo wu.
Yosua kpɔ be esusɔ vie ɣe naɖo to. Ne viviti do la, fia vɔ̃ɖi atɔ̃awo fe aʋawɔlawo dometɔ geɖe asi adzo. Ematae Yosua do gbe ɖa na Yehowa hegblɔ be: ‘Ɣe, tɔ ɖe tefe ɖeka!’ Eye esi ɣea nɔ keklẽm la, Israel-viwo te ŋu ɖu aʋa la dzi keŋkeŋ.
Fia vɔ̃ɖi geɖe gale Kanaan-nyigba dzi, siwo lé fu Mawu fe amewo. Anɔ abe fe ade ene hafi Yosua kple efe aʋawɔlawo ɖu fia 31 dzi le anyigba la dzi. Esi wowɔ esia vɔ la, Yosua na be woma Kanaan-nyigba la na fome, siwo mekpɔ anyigba haɖe o la.
Ƒe geɖewo va yi, eye Yosua va ku esime wòxɔ fe 110. Esi eya kple exɔlɔ̃wo nɔ agbe la, ameawo ɖo to Yehowa. Gake esi ame nyui siawo ku ko la, ameawo dze nu gbegblẽ wɔwɔ gɔme, eye woge ɖe fukpekpe me. Afisiae wohiã na Mawu fe kpekpeɖeŋu le vevie.


text:
Dzata
Dzata nyé gbemelã sesẽtɔwo dometɔ ɖeka. Enye lã ɖuʋulɛ̃ . Tso keke gbaɖegbe ke la, woda ŋkɔ ɖe edzi be enye lãwo fe fia. Ŋkɔ sia dzee vavã elabena enye lã dziŋɔ wɔdã aɖe si ɖu gbemelãwo katã kloe dzi.
Dzedzeme alo Nɔnɔme[trɔ asi le eŋu | trɔ asi le etsofe ŋu]
Dzata ɖi dadi le go geɖe me. Enye lã triakɔ̃ aɖe si afɔ kako ene li na. Afɔdidɛ atɔ̃ siwo nu fe ɖaɖɛwo le la le efe afɔawo nu. Efe fuwo biã eye asike legbee aɖe si ŋu fu kpoyoo aɖe le la li nɛ. Efe ta lolo ŋku eve siwo kpɔkpɔ doa vɔvɔ̃ na ame la le ta ŋu nɛ. Dzatatsu to fu ɖe kɔ me fũ. Woyɔa fu sia be kɔdza. Dzatanɔ ya metoa kɔdza o.


text:
Aleke Mawɔ Aɖu Tetekpɔwo Dzi?
Nu si nàte ŋu awɔ
Gbã la, nyae be àkpɔ wò nuwɔnawo me tsonu, eɖanye nu ka kee xɔ̃wò wɔ o.
Evelia, de dzesi tetekpɔ si dzi ɖuɖu sesẽna na wò wu.
Eyome, bia ɖokuiwò be, ‘Ɣekaɣi koŋ tetekpɔ sia doa mo ɖa?’ (Ne mele sukua? Dɔ mea? Le tefe bubu aɖea?) Ne ènya tefe siwo koŋ tetekpɔa doa mo ɖa le la, akpe ɖe ŋuwò nàfo asa nɛ kura.
Azɔ, ènya nu si nàwɔ. Wò taɖodzinu gbãtɔe nye be nànya ale si nàfo asa na tetekpɔa va se afi aɖe loo alo afo asa nɛ keŋkeŋ. (Le kpɔɖeŋu me: Ne èdoa go sukuxɔmehatiwo le kpakpã vɔ megbe eye wofonɛ ɖe nuwò be nàno sigaret la, ɖewohĩ àte ŋu atiae be yeanɔ mɔ bubu kura tom ale be yemagado go wo azɔ o.) Nyatefenya: Ame siwo gblɔna be yewonye xɔ̃wòwo gake wofonɛ ɖe nuwò be nàwɔ nu gbegblẽ la, menye xɔlɔ̃ nyuiwo o.
Le nyatefe me la, màte ŋu afo asa na tetekpɔwo katã o. Godogodoa àva dze ŋgɔ tetekpɔ aɖe si nu ate ŋu asẽ ŋutɔ, ɖewohĩ le ɣeyiɣi si mèle mɔ kpɔm nɛ kura o me. Nu kae nàte ŋu awɔ?
Ele vevie be nànɔ dzadzraɖoɖi!
Bu eŋu kpɔ: Yesu nya akpa si wòle le nyui kple vɔ̃ fe nya si le toa me la me. Eɖoe kplikpaa be yeaɖo to ye Fofo ɣesiaɣi. (Yohanes 8:28, 29.) Nu vevitɔe nye be nàtso nya me le nu si nàwɔ la ŋu do ŋgɔ.
Dɔdeasi. Kpɔ ɖa be àte ŋu akpɔ susu eve siwo ta wòle be nàɖu tetekpɔ si nèdoa go edzidzi wu la dzi mahã, eyome nàbu nu eve siwo nàte ŋu atsɔ aɖu edzii la ŋu.
Nu ka tae nàɖe mɔ ame bubuwo naɖu afetɔ ɖe dziwò? Ðee fia be yetsi, to nu si sɔ wɔwɔ me. (Kolosetɔwo 3:5) Eye nàdo gbe ɖa tso esia ŋu be nàyi edzi anɔ te sesĩe.—Mateo 6:13.


text: 48 Mise nya sia, Yakob fe afe,Mi ame siwo yɔa Israel fe ŋkɔ ɖe mia ɖokui ŋu,+Eye miedzɔ tso Yuda fe tsiwo* me,Mi ame siwo tsɔ Yehowa fe ŋkɔ le atam kam,+Eye mieyɔa Israel fe Mawu la ŋkɔ,Togbɔ be menye le nyatefe kple dzɔdzɔenyenye me o hã.+2 Elabena woyɔa du kɔkɔe la ɖe wo ɖokuiwo ŋu,+Eye wodia Israel fe Mawu,+Si ŋkɔe nye aʋakɔwo fe Yehowa, fe kpekpeɖeŋu.3 “Megblɔ blemanyawo* na mi tso gbe aɖe gbe ke.Nye ŋutɔ nye nu mee wodo tso,Eye mena wosee.+Mewɔe zi ɖeka kpata, eye wova eme.+4 Elabena menya ale si wò dzi me sẽe,Wò kɔ lia abe gakpo ene, eye wò ŋgonu nye akɔbli,+5 Megblɔe na wò tso gbe aɖe gbe ke.Mena nèsee hafi wova dzɔ,Ne màgagblɔ be: ‘Nye legbae wɔe;Nye nu kpakpɛ kple nye galegbae* na wòdzɔ o.’6 Èsee, eye nèkpɔ nu siawo katã.Ðe màɖe gbefãe oa?+Tso fifia dzi la, maɖe gbefã nu yeyewo na mi,+Nu ɣaɣla siwo wodzra ɖo, siwo mienya o la.7 Fifiae mele wo wɔm, eye menye tso blema o,Miese wo ŋkɔ kpɔ abe egbea ene o,Ne màgagblɔ be: ‘Kpɔ ɖa! Menya wo xoxo’ o.8 Ao, mèsee kpɔ o,+ mènyae o,Eye wò to meʋu tsã o.Elabena menyae be ame mawɔnutefee nènye,+Eye woyɔa wò be ‘vodala tso esime wodzi wò.’+9 Ke malé nye dziku nu le nye ŋkɔ ta,+Malé ɖokuinye le ŋuwò le nye kafukafu ta,Eye nyematsrɔ̃ wò o.+10 Kpɔ ɖa! Medza ŋuwò, ke menye abe klosalo ene o.+Medo wò kpɔ* le fuwɔame fe nulólokpo me.+11 Mawɔe le nye ŋutɔ tanye, ɛ̃ nye ŋutɔ tanyee mawɔe ɖo,+Elabena nu ka tae maɖe mɔ woado vlom?+Nyematsɔ nye ŋutikɔkɔe na ame bubu aɖeke o.*12 Oo Yakob kple wò Israel, si meyɔ, miɖo tom.Ame ma koe meganye.+ Nyee nye gbãtɔ; eye nye kee nye mlɔetɔ.+13 Nye ŋutɔe tsɔ nye asi ɖo anyigba gɔme anyi,+Eye nye nuɖusie he dzifowo me.+Ne meyɔ wo la, wo katã wova tsia tsitre ɖi.14 Mi katã mifo fu, ne miasee.Wo dometɔ kae gblɔ nya siawo?Yehowa lɔ̃ eya amea.+Awɔ nu si wòlɔ̃ la ɖe Babilon ŋu,+Eye efe alɔ ava Kaldeatɔwo dzi.+15 Nyee fo nu, eye meyɔe.+Mekplɔe vɛ, eye efe mɔwo adze edzi.+16 Mite ɖe ŋunye, ne miase nya sia.Tso gɔmedzedzea me ke la, nyemefo nu le bebeme o.+Mele etefe esime wòva eme.”Azɔ Afetɔ Dziɖulagã Yehowa dɔm kple efe gbɔgbɔ.17 Ale Yehowa, Ame si gbugbɔ wò fle, Israel Ƒe Kɔkɔetɔ+ la, gblɔe nye esi:“Nye Yehowae nye wò Mawu,Nyee nye ame si fiaa nu wò be wòaɖe vi na wò,*+Ame si kplɔa wò toa mɔ si dzi wòle be nàto.+18 Ne ɖe nàɖo to nye sededewo ɖe!+Anye ne wò ŋutifafa anɔ abe tɔsisi ene,+Eye wò dzɔdzɔenyenye anɔ abe futsotsoewo ene.+19 Anye ne wò dzidzimeviwo asɔ gbɔ abe ke ene,Eye viwòwo asɔ gbɔ abe kekuiwo ene hafi.+Womaɖe wofe ŋkɔ ɖa alo atsrɔ̃e ɖa le ŋkunyeme o.”20 Mido go tso Babilon!+Misi le Kaldeatɔwo gbɔ!Mitsɔ dzidzɔɣli ɖe gbefãe! Mina woasee!+Mina wòade anyigba fe mlɔenu ke.+Migblɔ be: “Yehowa gbugbɔ efe subɔla Yakob fle.+21 Esi wòkplɔ wo to gbegbe la, tsikɔ mewu wo o.+Ena tsi do tso agakpe me na wo;Efe agakpe hena tsi si tso eme bababa.”+22 Yehowa be: “Ŋutifafa aɖeke meli na ame vɔ̃ɖiwo o.”+


text:
TA GBÃTƆ
Ame Kae Nye Mawu?
1, 2. Nu kawo ŋue amewo biaa nya tsoe zi geɖe?
ÐEVIWO lɔ̃a nya geɖe biabia. Zi geɖe ne èɖe nane gɔme na wo vɔ la, woagabia ake be, ‘Nu ka tae?’ Ne èdze agbagba kpɔ ŋuɖoɖo nyui aɖe na wo hã la, ɖeko woagabia ake be: ‘Ke nu ka tae?’
2 Míeɖanye ɖeviwo alo ame tsitsiwo o, mí katã míebiaa nya. Míebiaa nya tso nu si míaɖu, nu si míado alo nu si míafle ŋu. Eye míetea ŋu biaa nya vevi aɖewo hã tso míafe agbe alo etsɔme ŋu. Gake ne míekpɔ nyabiase siawo fe ŋuɖoɖo fakɔnamewo o la, ate ŋu ana míadzudzɔ ŋuɖoɖoawo didi.
3. Nu ka tae ame geɖe susui be yewomate ŋu akpɔ yewofe nyabiase veviwo fe ŋuɖoɖowo o?
3 Ðe nyabiase vevi siwo le mía si la fe ŋuɖoɖowo le Biblia mea? Ame aɖewo susui be ŋuɖoɖoawo le Biblia me, gake wo gɔme sese sesẽ akpa. Ewɔna na wo be nufialawo, fadawo kple pastɔwo koe ate ŋu aɖo wo ŋu. Eye enyea ŋukpe na ame bubu aɖewo hã be woalɔ̃ ɖe edzi be yewomenya ŋuɖoɖoawo o. Ke wò ya ɖe?
4, 5. Nyabiase vevi kawoe le asiwò? Eye nu ka ta wòle be nàyi edzi adi wofe ŋuɖoɖowo?
4 Àdi godoo be yeakpɔ nyabiase siwo gbɔna la fe ŋuɖoɖowo: ‘Nu ka tae mele agbe ɖo? Nu kae adzɔ ɖe dzinye le nye ku megbe? Aleke tututue Mawu le?’ Nufiala xɔŋkɔ Yesu gblɔ be: “Minɔ ebiabia dzi, eye woana mi; minɔ edidi dzi, eye miakpɔe; minɔ ʋɔfofo dzi, eye woaʋui na mi.” (Mateo 7:7) Mègana ta o va se ɖe esime nèke ɖe ŋuɖoɖo siwo ŋu kakaɖedzi le la ŋu.
5 Ɛ̃, ne ‘èdia’ ŋuɖoɖoawo la, àkpɔ wo le Biblia me. (Lododowo 2:1-5) Ŋuɖoɖo siwo le Biblia me la gɔme sese mesesẽ akpa o. Nu si nàsrɔ̃ le eme la ana nàkpɔ dzidzɔ fifia eye wòana be etsɔmemɔkpɔkpɔ nyui aɖe hã nasu asiwò. Na míadzro biabia aɖe si ɖea fu na ame geɖe la me.
ÐE MAWU TSƆA ÐE LE EME NA MÍA, ALO TAMESẼLAE WÒNYE?
6. Nu ka tae ame aɖewo susui be Mawu metsɔa ɖeke le eme na yewo ne yewole fu kpem o?
6 Ame geɖe susui be Mawu metsɔa ɖeke le eme na mí o. Wogblɔna be ne ɖe Mawu tsɔa ɖe le eme na mí la, anye ne xexea me nyo wu sãsãsã. Aʋawɔwɔ, fuléle kple nuxaxa yɔ xexea me fũu. Amewo dzea dɔ, amewo kpea fu eye amewo kuna. Eya ta ame aɖewo biana be, ‘Ne ɖe Mawu tsɔ ɖe le eme na mí la, anye ne mexe mɔ ɖe fukpekpe siawo katã nu oa?’
7. (a) Aleke subɔsubɔhakplɔlawo naa ame geɖe susunɛ be Mawu nye tamesẽla? (b) Nu kae na míeka ɖe edzi be menye Mawue nana nu vɔ̃ɖiwo dzɔna o?
7 Ɣeaɖewoɣi la, subɔsubɔhakplɔlawo naa amewo susunɛ be Mawu nye tamesẽla. Le kpɔɖeŋu me, ne nya vɔ̃ aɖe dzɔ la, wogblɔna be Mawu fe lɔlɔ̃nue. Wogblɔna be eyae di be nu ma nadzɔ. Le nyatefe me la, ne wogblɔ nya sia la, efia be wole fɔ bum Mawu. Gake Biblia fia nu be menye Mawue nana nu vɔ̃ɖiwo dzɔna gbeɖe o. Yakobo 1:13 gblɔ na mí be Mawu metsɔa nu vɔ̃ɖiwo tea ame aɖeke kpɔ o. Egblɔ be: “Ne ame aɖe le tetekpɔ me tom la, megagblɔ be: ‘Mawue le teyem [alo doyem] kpɔ’ o. Elabena womate ŋu atsɔ nu vɔ̃ɖiwo ate Mawu akpɔ o, eye eya ŋutɔ hã metea ame aɖeke kpɔna o.” Esia fia be togbɔ be Mawu mexea mɔ na nu vɔ̃ɖiwo be womegadzɔ o hã la, menye eyae nana wodzɔna gbeɖe o. (Xlẽ Hiob 34:10-12.) Na míakpɔ efe kpɔɖeŋu aɖe ɖa.
8, 9. Nu ka tae masɔ be míabu fɔ Mawu ɖe míafe kuxiwo ta o? Gblɔ efe kpɔɖeŋu.
8 Tsɔe be ɖekakpui aɖe le edzilawo gbɔ le afe me. Fofoa lɔ̃e vevie eye wòfia ale si wòatso nya me le mɔ nyuitɔ nu lae. Emegbe ɖekakpuia va dze aglã ɖe fofoa ŋu heʋu le afea me. Ewɔ nu gbegblẽwo eye wòva ɖo xaxa me. Ðe nàbu fɔ fofoa ɖe nu si dzɔ ɖe via dzi le esi mexe mɔ nɛ be wòagadzo le afea me o ta? Kura o. (Luka 15:11-13) Abe vifofo ma ene la, Mawu mexe mɔ na amegbetɔwo esi wotiae be yewoadze aglã ahawɔ nu gbegblẽ o. Eya ta ne nya vɔ̃ aɖe dzɔ la, ele be míaɖo ŋku edzi be menye Mawue na wòdzɔ o. Eye masɔ be míabu fɔ Mawu ɖe eta o.
9 Susu nyui aɖe tae Mawu mekpɔ xe mɔ ɖe nu vɔ̃ɖiwo nu o. Le Ta 11 lia me la, àsrɔ̃ nu tso nya si Biblia gblɔ tso esia ŋu la ŋu. Gake ka ɖe edzi be Mawu lɔ̃ mí eye menye egbɔe míafe kuxiwo tsona o. Le nyatefe me la, Eya ɖeka koe ate ŋu aɖe míafe kuxiwo ɖa.—Yesaya 33:2.
10. Nu ka tae míeka ɖe edzi be Mawu aɖɔ nu siwo katã dome ame vɔ̃ɖiwo gblẽ la ɖo?
10 Mawu le kɔkɔe. (Yesaya 6:3) Nu sia nu si wòwɔna la nyo hele dzadzɛe, eye eŋu kɔ. Eya ta míate ŋu aka ɖe eya amea dzi bliboe. Gake mele alea le amegbetɔwo ya gome o. Elabena wowɔa nu gbegblẽwo ɣeaɖewoɣi. Eye ŋusẽ mele amegbetɔ dziɖula si ɖia anukware wu ame bubu ɖe sia ɖe la gɔ̃ hã si be wòaɖɔ nu siwo dome amewo gblẽna la ɖo o. Ame aɖeke fe ŋusẽ mede Mawu tɔ nu o. Ate ŋu aɖɔ nu siwo katã dome amewo gblẽ la ɖo, eye awɔe hã. Atsi nu vɔ̃ɖi wɔwɔwo nu tegbee.—Xlẽ Psalmo 37:9-11.
ALEKE MAWU SENA LE EÐOKUI ME NE EKPƆ AMEWO LE FU KPEM?
11. Aleke Mawu sena le eɖokui me le fu siwo kpem nèle ŋu?
11 Aleke Mawu sena le eɖokui me ne ekpɔ nu siwo le dzɔdzɔm le xexea me kple nu siwo me tom wò ŋutɔ nèle la? Biblia fia mí be Mawu “lɔ̃a nya dzɔdzɔe.” (Psalmo 37:28) Eya ta etsɔ ɖe le nu si nye nyui kple nu si nye vɔ̃ me vevie. Etena ɖe edzi ne ekpɔ amewo wole fu kpem. Biblia gblɔ be esi nu vɔ̃ɖi wɔwɔ va sɔ gbɔ ɖe anyigba dzi le blema la, ‘egbã dzi na’ Mawu. (1 Mose 6:5, 6) Mawu metrɔ o. (Malaki 3:6) Biblia gblɔ be Mawu tsɔa ɖe le eme na wò vevie.—Xlẽ 1 Petro 5:7.
12, 13. (a) Nu ka tae míelɔ̃a amewo hetsɔa ɖe le eme na wo, eye aleke míesena le mía ɖokui me ku ɖe fukpekpe siwo le xexea me ŋu? (b) Nu ka tae míeka ɖe edzi be Mawu aɖe fukpekpe kple nu madzɔmadzɔ wɔwɔwo katã ɖa?
12 Biblia gblɔ hã be Mawu wɔ mí ɖe efe nɔnɔme nu. (1 Mose 1:26) Esia fia be Mawu de nɔnɔme nyui siwo le esi la mía me. Eya ta ne etena ɖe dziwò ne èkpɔ ame maɖifɔwo le fu kpem la, ke nyae be etena ɖe Mawu dzi vevie wu! Aleke míewɔ nya?
13 Biblia fia mí be “Mawu nye lɔlɔ̃.” (1 Yohanes 4:8) Lɔlɔ̃e ʋãa Mawu le nu sia nu si wòwɔna la me. Eya ta esi Mawu lɔ̃a ame tae míawo hã míelɔ̃a ame ɖo. Bu eŋu kpɔ: Ne ɖe ŋusẽ le asiwò be nàɖe fukpekpe kple nu madzɔmadzɔ wɔwɔ siwo katã yia edzi le xexea me ɖa la, àɖe wo ɖa? Àɖe wo ɖa godoo, elabena èlɔ̃ amewo. Ke Mawu ya ɖe? Ŋusẽ le esi, eye esi wòlɔ̃ mí ta la, aɖe fukpekpe kple nu madzɔmadzɔ wɔwɔwo katã ɖa. Ka ɖe edzi be Mawu fe ŋugbedodo siwo katã le agbalẽ sia fe gɔmedzedze la dometɔ ɖe sia ɖe ava eme! Gake be nàxɔ ŋugbedodo mawo dzi ase la, ehiã be nànya nu geɖe wu tso Mawu ŋu.
MAWU DI BE NÀDZE SI YE
14. Mawu fe ŋkɔ ɖe, eye aleke míewɔ nya be ele be míazã ŋkɔ sia?
14 Ne èdi be yeadze xɔlɔ̃ ame aɖe la, nya kae nègblɔna nɛ gbã? Ðe mèyɔa ŋkɔwò nɛ oa? Ke ɖe ŋkɔ le Mawu hã sia? Subɔsubɔhakplɔla geɖe gblɔna be efe ŋkɔe nye Mawu alo Afetɔ, gake menye ŋkɔ ŋutɔŋutɔwoe nye emawo o. Bubuŋkɔwo koe wonye, abe ale si “fia” kple “dukplɔla” le ene. Mawu gblɔ na mí be yefe ŋkɔe nye Yehowa. Psalmo 83:18 gblɔ be: “Na woadze sii be wò, ame si ŋkɔe nye Yehowa la, wò ɖeɖe koe nye Dzifoʋĩtɔ ɖe anyigba blibo la dzi.” Biblia-ŋlɔlawo zã Mawu fe ŋkɔa zi akpe geɖe. Eya ta Yehowa di be nànya yefe ŋkɔ ahazã ŋkɔa. Ena nènya efe ŋkɔa ale be nàte ŋu azu exɔlɔ̃.
15. Gɔmesese kae le ŋkɔ Yehowa ŋu?
15 Gɔmesese vevi aɖe le Mawu fe ŋkɔ Yehowa ŋu. Efe ŋkɔa fia be ate ŋu ana efe ŋugbedodo ɖe sia ɖe nava eme eye ate ŋu awɔ nu sia nu si wòɖo be yeawɔ. Naneke mate ŋu axe mɔ nɛ o. Yehowa ɖeka koe ate ŋu atsɔ ŋkɔ ma. *
16, 17. Nu kae bubuŋkɔ siwo gbɔna la fia? (a) “Ŋusẽkatãtɔ” (b) “Fia mavɔmavɔtɔ” (d) “Wɔla”
16 Míekpɔe va yi be Psalmo 83:18 gblɔ le Yehowa ŋu be: “Wò ɖeɖe koe nye Dzifoʋĩtɔ.” Nyaɖeɖefia 15:3 hã gblɔ be: “Yehowa Mawu, Ŋusẽkatãtɔ, wò dɔwɔwɔwo lolo eye wowɔ nuku loo! Fia mavɔmavɔtɔ, wò mɔwo le dzɔdzɔe, eye wonye nyatefe.” Nu kae bubuŋkɔ si nye “Ŋusẽkatãtɔ” fia mí? Efia be Yehowae nye ame si si ŋusẽ gãtɔ kekeake le le xexea me godoo. Eye bubuŋkɔ si nye “Fia mavɔmavɔtɔ” fia be eli ɣeawokatãɣi. Psalmo 90:2 gblɔ be eli tso mavɔ me yi mavɔ me. Esia wɔ nuku loo!
17 Yehowa ɖeka koe nye Wɔla la. Nyaɖeɖefia 4:11 gblɔ be: “Yehowa, mía Mawu, wòe dze be nàxɔ ŋutikɔkɔe, bubu kple ŋusẽ, elabena wòe wɔ nuwo katã, eye wò lɔlɔ̃nu ta woli, eye wowɔ wo ɖo.” Ɛ̃, Yehowae wɔ nu sia nu si ŋuti nàte ŋu abu, mawudɔla siwo le dzifowo, ɣletivi gbogbo siwo le yame, atikutsetse siwo le atiwo dzi kple tɔmelã siwo le atsiafu kple tɔsisiwo me!
ÀTE ŊU ANYE YEHOWA XƆLƆ̃A?
18. Nu ka tae wòwɔna na ame aɖewo be yewomate ŋu anye Mawu xɔlɔ̃ gbeɖe o? Aleke Biblia gblɔ tso nya sia ŋu?
18 Ne ame aɖewo xlẽ nu tso Yehowa fe nɔnɔme wɔnukuwo ŋu la, vɔvɔ̃ ɖoa wo eye wogblɔna be: ‘Mawu tri akɔ, ekɔkɔ akpa eye wòle adzɔge ʋĩ, eya ta nu ka tae wòatsɔ ɖe le eme nam?’ Gake nenemae Mawu di be míase le mía ɖokui mea? Kura o. Yehowa di be yeate ɖe mía ŋu. Biblia gblɔ be Mawu “mele adzɔge tso mía dometɔ aɖeke gbɔ hafi o.” (Dɔwɔwɔwo 17:27) Mawu di be nàte ɖe ye ŋu, eye edo ŋugbe be ‘yeate ɖe ŋuwò.’—Yakobo 4:8.
19. (a) Aleke nàwɔ anye Mawu xɔlɔ̃? (b) Mawu fe nɔnɔme kawoe lé dzi na wò wu?
19 Aleke nàwɔ anye Mawu xɔlɔ̃? Yesu gblɔ be: “Esiae nye agbe mavɔ la bena woanya wò, Mawu vavã ɖeka la, kple Yesu Kristo si nèdɔ ɖa la.” (Yohanes 17:3) Yi nusɔsrɔ̃a dzi eye àva nya Yehowa kple Yesu nyuie. Ekema àte ŋu akpɔ agbe mavɔ. Le kpɔɖeŋu me, míekpɔe va yi xoxo be “Mawu nye lɔlɔ̃.” (1 Yohanes 4:16) Eye nɔnɔme nyoameŋu lédziname bubu geɖewo hã gale esi. Biblia gblɔ na mí be Yehowa nye “nublanuikpɔla kple veveseɖeamenula, ame si medoa dziku kabakaba o, eye efe lɔlɔ̃ si nu metsina o kple efe nutefewɔwɔ sɔ gbɔ.” (2 Mose 34:6) Yehowa fe ‘dɔme nyo eye wòlɔ̃a tsɔtsɔke.’ (Psalmo 86:5) Mawu gbɔa dzi ɖi eye wòwɔa nutefe hã. (2 Petro 3:9; Nyaɖeɖefia 15:4) Àgasrɔ̃ nu geɖe tso Yehowa fe nɔnɔme lédzinamewo ŋu ne èxlẽa Biblia.
20-22. (a) Aleke míate ŋu ate ɖe Mawu ŋu togbɔ be míekpɔnɛ o hã? (b) Nu kae nàwɔ ne amewo di be nàdzudzɔ Biblia la sɔsrɔ̃?
20 Ðe wòanya wɔ be nàte ɖe Mawu si mèkpɔna o la ŋua? (Yohanes 1:18; 4:24; 1 Timoteo 1:17) Ne èxlẽa nu tso Yehowa ŋu le Biblia me la, àva nyae be ame ŋutɔŋutɔe wònye. (Psalmo 27:4; Romatɔwo 1:20) Ne èyi edzi le nu srɔ̃m tso Yehowa ŋu la, àva lɔ̃e geɖe wu eye mia dome anɔ kplikplikpli.
21 Àva kpɔe be mía Fofoe Yehowa nye. (Mateo 6:9) Ena agbe mí, eye wòdi hã be agbea nadze edzi na mí. Nu siae vifofo lɔ̃ame adi na viawo. (Psalmo 36:9) Vavãe, Biblia gblɔ hã be àte ŋu ava zu Yehowa xɔlɔ̃. (Yakobo 2:23) Wò ya bu eŋu kpɔ ko. Yehowa, ame si nye xexea me katã Wɔla la, di be nànye ye xɔlɔ̃!
22 Ame aɖewo adi be nàdzudzɔ Biblia la sɔsrɔ̃. Ðewohĩ woavɔ̃ be àva do le subɔsubɔha si me nèle la me. Gake mègana ame aɖeke naxe mɔ na wò be nàdo kpo Yehowa xɔlɔ̃ zuzu o. Eyae nye Xɔlɔ̃ nyuitɔ kekeake si nàte ŋu adze.
23, 24. (a) Nu ka tae wòle be nàyi edzi anɔ nya biam? (b) Nyati ka mee míadzro le ta si kplɔ esia ɖo me?
23 Ne èle Biblia srɔ̃m la, màse nanewo gɔme o. Megawɔ ŋukpe na wò be nàbia nya tso wo ŋu alo abia kpekpeɖeŋu o. Yesu gblɔ be ele be míabɔbɔ mía ɖokuiwo abe ɖeviwo ene. (Mateo 18:2-4) Eye ɖeviwo lɔ̃a nya geɖe biabia. Mawu di be nàkpɔ ŋuɖoɖo na wò nyabiasewo. Eya ta srɔ̃ Biblia la nyuie ale be nàka ɖe edzi be nu si srɔ̃m nèle la nye nyatefe.—Xlẽ Dɔwɔwɔwo 17:11.
24 Mɔ nyuitɔ si dzi nàto asrɔ̃ nu tso Yehowa ŋue nye be nàdzro Biblia la me. Le ta si kplɔ esia ɖo me la, míakpɔ nu si tae Biblia to vovo na agbalẽ bubu ɖe sia ɖe.
^ mm. 15 Ne ŋkɔ Yehowa medze le wò Biblia me o alo èdi be yeanya nu geɖe ku ɖe Mawu fe ŋkɔa fe gɔmesese kple eyɔyɔ ŋu la, taflatsɛ kpɔ Dzesidenya 1.


text:
NUSƆSRƆ̃ 13
Timoteo Kpe Ðe Amewo Ŋu
Timoteo nye ɖekakpuivi aɖe si wònyea dzidzɔ na be yeakpe ɖe amewo ŋu. Ezɔ mɔ yi tefe geɖewo va kpe ɖe amewo ŋu. Esia na be wòkpɔa dzidzɔ. Àdi be yease nu geɖe tso eŋua?—
Timoteo mama kple dadaa fia nui tso Yehowa ŋu
Du si woyɔna be Listra mee Timoteo nɔ tsi. Esi wònye ɖevi sue la, mamaa Loide kple dadaa Eunike fiaa nui tso Yehowa ŋu. Esi Timoteo nɔ tsitsim la, edi be yeakpe ɖe amewo ŋu woasrɔ̃ nu tso Yehowa ŋu.
Esime Timoteo nye ɖekakpuivi la, Paulo biae be alɔ̃ akplɔ ye ɖo yewoayi ava ɖe gbefã le tefe bubuwo mahã. Timoteo ɖo eŋu be: ‘Ɛ̃!’ Timoteo di vevie be yeayi ava kpe ɖe amewo ŋu.
Timoteo kplɔ Paulo ɖo yi Tesalonika si nye Makedonia-du aɖe me. Wozɔ mɔ didi aɖe va ɖo tɔdziʋu hafi te ŋu va ɖo Tesalonika. Esi wova ɖo dua me la, wokpe ɖe ame gbogbo aɖewo ŋu wova nya nu tso Yehowa ŋu. Gake ame aɖewo ya do dziku ɖe wo ŋu eye wodi be yewoawɔ nu vevi wo. Eya ta Paulo kple Timoteo dzo le du ma me yi du bubuwo me, eye woɖe gbefã le du mawo me.
Le ɣleti aɖewo megbe la, Paulo dɔ Timoteo be wòatrɔ ayi Tesalonika ne wòakpɔ ɖa be nɔviawo li nyuie hã. Ehiã be dzi nanɔ Timoteo fo ŋutɔ hafi wòate ŋu atrɔ yi du ma me, elabe dua me tɔ aɖewo di be yewoawɔ nu vevi wo tsã. Gake Timoteo trɔ yi elabena edi vevie be yeakpɔ nɔvi siwo le du ma me. Etrɔ gbɔ va Paulo gbɔ kple dzidzɔnya aɖe. Eyae nye be nɔvi siwo le Tesalonika la li nyuie.
Timoteo wɔ dɔ kple Paulo fe gbogbo aɖewo. Paulo ŋlɔ nu tso Timoteo ŋu kpɔ be eyae nye ame nyuitɔ si yeate ŋu adɔ be wòakpe ɖe hamewo ŋu. Timoteo lɔ̃ Yehowa kple amewo.
Ðe nèlɔ̃ amewo eye nèdina be yeakpe ɖe wo ŋu woasrɔ̃ nu tso Yehowa ŋua?— Ne nenemae la, ekema àte ŋu akpɔ dzidzɔ le agbe me abe ale si wònɔ na Timoteo ene!
XLẼE LE WÒ BIBLIA ME


text:
Ðe Yehowa Ðasefowo Xɔ Nubabla Xoxoa Dzi Sea?
Ɛ̃. Yehowa Ðasefowo xɔe se be Biblia bliboa “tso Mawu fe gbɔgbɔ me, eye wònyo.” (2 Timoteo 3:16) Esia lɔ Nubabla Xoxoa kple Nubabla Yeyea ɖe eme. Aleae amewo lɔ̃a Biblia fe akpa kple evea yɔyɔe. Gake Yehowa Ðasefowo ya lɔ̃a Nubabla Xoxoa yɔyɔ be Hebri Ŋɔŋlɔawo eye wolɔ̃a Nubabla Yeyea yɔyɔ be Kristotɔwo Ƒe Hela Ŋɔŋlɔawo. Esi míedi be míana amewo nabu Biblia fe akpa aɖewo me nyawo be wodo xoxo alo womegasɔ na mí egbea o tae míeyɔa wo nenema ɖo.
Nu ka tae Kristotɔwo hiã Nubabla Xoxoa kple Nubabla Yeyea siaa?
Mawu fe gbɔgbɔ ʋã Kristotɔ apostolo Paulo wòŋlɔ bena: “Nu siwo katã woŋlɔ ɖi tsã la, woŋlɔ wo ɖi le míafe nufiafia ta.” (Romatɔwo 15:4) Eya ta nufiame veviwo le Hebri Ŋɔŋlɔawo me na mí. Nu siawo dometɔ aɖewoe nye ŋutinya siwo ɖea vi na mí kple aɖaŋuɖoɖo nyui geɖewo.
Ŋutinya siwo ɖea vi na mí. Xexemewɔwɔ kple amegbetɔ fe nu vɔ̃ me dzedze fe ŋutinyawo le Hebri Ŋɔŋlɔawo me. Ne ɖe womeŋlɔ ŋutinya ma ɖi o la, anye ne mímakpɔ ta na nyabiase siwo gbɔna o. Woawoe nye: Aleke míewɔ va dzɔ? Nu ka tae amegbetɔwo kuna? (1 Mose 2:7, 17) Gakpe ɖe eŋu la, woŋlɔ ale si Yehowa Mawu kpe ɖe amegbetɔ siwo fe seselelãmewo sɔ kple mía tɔwo ŋu la fe ŋutinya ɖi le Hebri Ŋɔŋlɔawo me.
—Yakobo 5:17.
Aɖaŋuɖoɖo nyuiwo. Aɖaŋuɖoɖo nyui siwo ɖea vi na ame le agbenɔnɔ me ɣeawokatãɣi la le Lododowo kple Nyagblɔla fe agbalẽ siwo nye Hebri Ŋɔŋlɔawo fe akpa aɖe la me. Woɖo aɖaŋu le nu si míawɔ be dzidzɔ nanɔ fomea me (Lododowo 15:17), ale si míada asɔ le dɔwɔnyawo me (Lododowo 10:4; Nyagblɔla 4:6) kple ale si sɔhɛwo awɔ akpɔ dzidzedze le agbe me (Nyagblɔla 11:9–
12:1) la ŋu.
Tsɔ kpe ɖe eŋu la, nusɔsrɔ̃ tso Mose fe Sea si le Torah (Biblia fe agbalẽ atɔ̃ gbãtɔwo) me ŋu ate ŋu aɖe vi na mí. Togbɔ be se ma mebla mí Kristotɔwo egbea o hã la, mɔfiame vevi aɖewo le eme siwo ate ŋu akpe ɖe mía ŋu míakpɔ dzidzɔ le agbe me.
Srɔ̃ Nu Geɖe Wu
BIBLIA ME BIABIAWO ƑE ŊUÐOÐOWO
Nu Vevi Kawoe Akpe Ðe Ŋuwò Nàse Biblia Gɔme?
Afi ka tɔe nèɖanye alo afi ka nèɖade suku se ɖe o, àte ŋu ase Mawu fe gbedeasi si le Ŋɔŋlɔ kɔkɔeawo me la gɔme.


text: 5 Esi wobu mí ame dzɔdzɔewoe azɔ to xɔse me ta la,+ mina míanɔ ŋutifafa me* kple Mawu to mía Afetɔ Yesu Kristo dzi.+2 To eya dzi la, mɔ ʋu na mí be amenuveve sia su mía si fifia to xɔse me;+ eye mina míatso aseye* le Mawu fe ŋutikɔkɔe fe mɔkpɔkpɔ la ta.3 Menye ema ɖeɖe ko o, ke mina míatso aseye* le xaxawo me hã,+ elabena míenyae be xaxa hea dzidodo vanɛ;+4 dzidodo hã hea ŋudzedzekpɔkpɔ ɖe ame ŋu vanɛ;+ ŋudzedzekpɔkpɔ ɖe ame ŋu hã hea mɔkpɔkpɔ vanɛ,+5 eye mɔkpɔkpɔ menana ame ɖua ŋukpe o;+ elabena wokɔ Mawu fe lɔlɔ̃ la ɖe míafe dziwo me to gbɔgbɔ kɔkɔe si wona mí la dzi.+6 Le nyatefe me la, esime míeganye gbɔdzɔgbɔdzɔtɔwo la,+ Kristo ku ɖe ame mavɔ̃mawuwo ta le ɣeyiɣi ɖoɖi la dzi.7 Elabena bebli hafi ame aɖe aku ɖe ame dzɔdzɔe ta; ame nyui ya la ɖewohĩ ame aɖe ado dzi aku ɖe eta.8 Ke Mawu ɖe eya ŋutɔ fe lɔlɔ̃ na mí fia le esia me be, esime míeganye nu vɔ̃ wɔlawo la, Kristo ku ɖe mía ta.+9 Eya ta esi wonɔ te ɖe efe ʋu dzi bu mí ame dzɔdzɔewoe azɔ ta la,+ woaɖe mí tso dziku la me geɖe wu to edzi.+10 Elabena ne woto Via fe ku dzi dzra mía kple Mawu dome ɖo esime míenye efe futɔwo la,+ ekema woaɖe mí geɖe wu to efe agbe la me esi wova dzra mía kplii dome ɖo azɔ.11 Eye menye ema ɖeɖe ko o, ke míele aseye tsom hã le Mawu me to mía Afetɔ Yesu Kristo dzi, ame si dzi woto dzra mía dome ɖo azɔ.+12 Esia tae ale si ko to ame ɖeka dzi nu vɔ̃ va xexea me, eye to nu vɔ̃ me ku la va,+ ale ku la kaka ɖe amewo katã dome, esi wo katã wɔ nu vɔ̃ ŋuti+ . . .13 Elabena hafi Se la nava la, nu vɔ̃ nɔ xexea me, gake wometsoa ame aɖeke nu be ewɔ nu vɔ̃ ne se meli o.+14 Ke ku ɖu fia tso Adam dzi va ɖo Mose dzi, ɖe ame siwo mewɔ nu vɔ̃ si sɔ kple Adam fe dzidada o la gɔ̃ hã dzi, eya, ame si ɖi ame si ava va la.+15 Gake nunana la mele abe vodada la ene o. Elabena ne ame ɖeka fe vodadae na ame geɖewo ku la, ekema ɖe Mawu fe amenuveve kple efe nunana faa la kpakple amenuveve si to ame ɖeka+ si nye Yesu Kristo dzi la, masɔ gbɔ fũu na ame geɖewo wu oa!+16 Eye nu si nunana faa la hena vanɛ la mele abe nu si ame ɖeka ma fe nu vɔ̃ he vɛ la ene o.+ Elabena vodada ɖeka ye na wodrɔ̃ ʋɔnu hebu fɔ amewo katã,+ ke nunana si wona ɖe vodada geɖewo ta lae nye be wobu ame geɖewo ame dzɔdzɔewoe.+17 Elabena ne ame ɖeka fe vodada wɔe be ku ɖu fia to ame ɖeka ma dzi la,+ ekema ɖe ame siwo xɔ amenuveve la kple dzɔdzɔenyenye+ fe nunana faa le agbɔsɔsɔ me la maɖu fia+ geɖe wu le agbe me to ame ɖeka, si nye Yesu Kristo dzi oa!+18 Ale si vodada ɖeka na wobu fɔ amewo katã la,+ nenema kee nu dzɔdzɔe wɔwɔ ɖeka na wobu amewo katã+ be wole dzɔdzɔe hena agbe.+19 Elabena ale si ko ame ɖeka fe tomaɖomaɖo na ame geɖewo zu nu vɔ̃ wɔlawoe la,+ nenema kee to ame ɖeka fe toɖoɖo me hã woana ame geɖewo nazu ame dzɔdzɔewo.+20 Azɔ Se la va do, ale be vodada nasɔ gbɔ ɖe edzi.+ Ke afi si nu vɔ̃ sɔ gbɔ le la, amenuveve ya sɔa gbɔ geɖe wu.21 Kple susu ka? Ale be ale si ko nu vɔ̃ kple ku ɖu fiae la,+ amenuveve hã naɖu fia nenema ke to dzɔdzɔenyenye me hena agbe mavɔ to mía Afetɔ Yesu Kristo dzi.+


text:
Senegal
Senegal nye Afrika dukɔwo dometɔ ɖeka. Ele Afrika fe ɣetoɖofe lɔfo. Senegal do lifo kple Mauritania le efe dzigbe kpa dzi, Mali le efe ɣedzefe kpa dzi, eye Guinea kple Guinea-Bissau le efe anyigbe lɔfo. Afu si woyɔna be Atlantic Ocean la le efe ɣetoɖofe lɔfo. Senegal foxlã Gambia dukɔa le efe axa etɔ̃ dzi. Efe dukɔmenɔlawo fe xexlẽme ɖo 11,658,000 lɔfo.
Senegal dukɔa xɔ ɖokuisinɔnɔ tso France dukɔ fe dziɖuɖu la te le Dasiamime fe ŋkeke 20 lia dzi le fe 1960 me. Senega fe dugã enye Dakar. Senegal fe dukplɔla enye Macky Sall. Ele dziɖum tso Afɔfiɛ fe ŋkeke gbãtɔ dzi, le fe 2012 me.


text:
NYABIASE 7
Nya Kae Biblia Gblɔ Ði Tso Míafe Ŋkekeawo Ŋu?
“Dukɔ atso ɖe dukɔ ŋu, eye fiaɖufe ɖe fiaɖufe ŋu . . . Nu siawo katã nye fuɖuame fe gɔmedzedze.”
“Aʋatsonyagblɔɖila geɖewo ado eye woakplɔ ame geɖewo atrae; eye le sedzimawɔmawɔ fe dzidziɖedzi ta la, ame akpa gãtɔ fe lɔlɔ̃ ayi to.”
“Ne miese aʋawɔwɔwo kple aʋawɔwɔwo ŋu nyawo la, dzika megatso mia fo o; ele be nu siawo nava eme, gake nuwuwu la meɖo haɖe o.”
“Anyigba aʋuʋu ŋɔdzitɔe le tefetefewo, eye dɔwuame kple dɔvɔ̃wo ava tefetefewo; eye woakpɔ nu dovoɖinamewo kple dzesi gãwo tso dzifo.”
“Le ŋkeke mamlɛawo me la, ɣeyiɣi sesẽ siwo me nɔnɔ asesẽ la ava. Elabena amewo anye ɖokuilɔ̃lawo, galɔ̃lawo, adegbefolawo, dadalawo, busunyagblɔlawo, ame maɖoto dzilawo, ame madakpewo, ame mawɔnutefewo, ame siwo melɔ̃a ame fe nya o, ame siwo melɔ̃na ɖe ɖoɖo aɖeke dzi o, ameŋugblẽlawo, ame siwo meɖua wo ɖokuiwo dzi o, ame wɔadãwo, ame siwo melɔ̃a nu nyui o, yomemɔfialawo, totrilawo, ame siwo doa wo ɖokuiwo ɖe dzi glodzoo, ame siwo lɔ̃a dzidzɔkpɔkpɔ wu esi woalɔ̃ Mawu, ame siwo ŋu ɖokuitsɔtsɔ na Mawu fe nɔnɔme dzena le, gake womenana wòkpɔa ŋusẽ ɖe wofe agbe dzi o.”


text:
SƆHƐWO BIANA BE
Nu Kae Mawɔ Be Madzudzɔ Blanuiléle?
“Ne ame bubuwo le nɔnɔme sesẽwo me tom la, mekpena ɖe wo ŋu hedea dzi fo na wo. Gake ame ʋɛ aɖewoe koe nya be ne meyi afe me la, menɔa xɔ me hefaa avi.”
—Kellie.
“Ne melé blanui la, meɖea ɖokuinye ɖe aga. Ne wokpem na wɔna aɖe la, medoa taflatsɛ. Metea ŋu ɣlaa nye blanuilélea ale gbegbe be fonyemetɔwo menyana kura be melé blanui o. Wosusuna be meli nyuie.”
—Rick.
Ðe wò hã nèsena le ɖokuiwò me abe Kellie alo Rick enea? Ne alea wòle le gowòme la, mègatsi dzi nàfo nya ta be nane le gbegblẽm le ye ŋu o. Nya lae nye be, ame sia ame léa blanui tso ɣeyiɣi yi ɣeyiɣi. Nutefewɔla siwo ŋu wofo nu tsoe le Biblia me gɔ̃ hã lé blanui.—1 Samuel 1:6-8; Psalmo 35:14.
Le nɔnɔme aɖewo me la, ɖewohĩ ànya nu si tae yelé blanui ɖo, gake le nɔnɔme bubuwo me la anɔ eme be mànya o. Anna si xɔ fe 19 gblɔ be: “Menye nya sesẽ koe dzɔna ɖe ame dzi hafi woléa blanui o. Blanuiléle ate ŋu ava le nɔnɔme ɖe sia ɖe me, ne mèle kuxi aɖeke me tom o gɔ̃ hã. Màse egɔme o, gake edzɔna!”
Nu ka kee na nèlé blanui o, nu kae nàte ŋu awɔ, ne edze abe mènya nu si gbɔ wòtso gɔ̃ hã o ene? Te mɔnu siwo gbɔna la kpɔ:
Ƒo nu tso eŋu. Esi Hiob ɖo nɔnɔme sesẽwo me la, egblɔ be: “Mafo nu le nye luʋɔ fe vevesesewo me.”—Hiob 10:1.
Kellie: Gbɔdzɔe si mekpɔna ne mefo nu tso eŋu na ame bubu la mele gbɔgblɔ me o. Mlɔeba la, mesena le ɖokuinye me be ame aɖe nya nu si me tom mele. Le kpɔɖeŋunyagbɔgblɔ nu la, woate ŋu aɖiɖi ka nam ahahem do goe le blanuiléle fe ʋe globo ma me!
Ŋlɔ nu tso eŋu. Ne blanuiléle na mɔkpɔkpɔ bu ɖe wò le agbe me la, anyo be nàŋlɔ nu siwo va susu me na wò la ɖe pepa dzi. David ŋlɔ nu tso ale si wòlé blanui vevie la ŋu le psalmo siwo gbɔgbɔ ʋãe wòŋlɔ la me. (Psalmo 6:7) Ne èŋlɔ ale si nèsena le ɖokuiwò me da ɖi la, akpe ɖe ŋuwò nàlé “nunya vavã kple tamebubu me ɖe asi sesĩe.”—Lododowo 3:21.
Heather: Nye seselelãmewo ŋɔŋlɔ ɖi nana be megbugbɔ ɖoa nu siwo blanuiléle tsɔ do agba ɖe susu me nam la ɖe ɖoɖo nu. Ne àte ŋu aŋlɔ wò seselelãmewo ɖi ahagbugbɔ wo aɖo ɖe ɖoɖo nu le susu me la, ke blanuilélea makpe dziwò fũu o.
Do gbe ɖa tso eŋu. Biblia gblɔ be ne èdo gbe ɖa tso nu siwo le fu ɖem na wò ŋu la, ‘Mawu fe ŋutifafa, si foa susu ɖe sia ɖe ta la, adzɔ wò dzi kple wò tamesusuwo ŋu.’—Filipitɔwo 4:6, 7.
Esther: Menɔ agbagba dzem be manya nu si tae meléa blanui vevie ɖo la, gake nyemete ŋui o. Mebia Yehowa be wòakpe ɖe ŋunye manɔ dzidzɔ kpɔm. Ne naneke medzɔ o ko melé blanui la, etena ɖe dzinye vevie. Mlɔeba la, meva ɖu blanuiléle sia dzi. Mègabu vi si gbedodoɖa ɖena la nu tsɛ kura o!
Aɖaŋuɖoɖo: Srɔ̃ ale si nàdo gbe ɖa na Yehowa to ŋugbledede le Psalmo 139:23, 24 me nyawo ŋu me. Gblɔ wò dzimenyawo nɛ eye nàbiae be wòakpe ɖe ŋuwò nàde dzesi nu si nana nèléa blanui.
Tsɔ kpe ɖe eŋu la, nu xɔasiwo le Mawu fe Nya, Biblia me siwo akpe ɖe ŋuwò. Ne èna nya tuameɖo siwo le Biblia me la xɔ susu me na wò la, akpɔ ŋusẽ nyui ɖe wò seselelãme dzi.—Psalmo 1:1-3.
Ne blanuilélea xɔ zikpui ɖe gbɔwò
Afetɔvi aɖe si woyɔ be Ryan gblɔ be: “Mesena le ɖokuinye me be anyo nam be mayi edzi anɔ anyimlɔfe wu be mafɔ le aba dzi agadze ŋgɔ ŋkeke manyataleŋu bubu.” Blanuiléle si gbɔ ɖɔktawo ko ate ŋu akpɔ ye nɔ fu ɖem na Ryan, eye menye eya ɖeka koe le nɔnɔme sia me o. Numekukuwo ɖee fia be blanuiléle si nu sẽ alo esi nu mesẽ o ɖea fu na sɔhɛ ɖeka le ene ɖe sia ɖe me hafi wòva zua ame tsitsi.
Aleke nàwɔ anya be blanuiléledɔ lém ye le? Dzesi siwo nàkpɔ la dometɔ aɖewoe nye ne wò seselelãme alo nuwɔna trɔna zi ɖeka kpata, èɖea ɖokuiwò ɖe aga, ne nuwɔna ɖe sia ɖe kloe megale fu tsɔm le lã me na wò o, nu meganya le ɖuɖum na wò alo mègate ŋu le alɔ̃ dɔm o, èsena le ɖokuiwò me be yemele ɖeke me o alo èbua fɔ ɖokuiwò madzemadzee.
Nyatefee, seselelãme siawo dometɔ ɖeka alo esi wu nenema ɖe fu na mía dometɔ ɖe sia ɖe kloe kpɔ. Gake ne seselelãme sia nu gbe tsotso kwasiɖa geɖe la, ɖe manyo be nàfo nu tso eŋu na dziwòlawo be woakplɔ wò ayi kɔdzi ne woado wò kpɔ oa? Ðɔktawo ate ŋu ade dzesii nenye blanuiléledɔ lém nèle.
Ne blanuiléledɔ lém nèle la, mehiã be ŋu nakpe wò o. Esi wowɔ atike na ame siwo lé blanuiléledɔ sia tɔgbi la, wofe lã me sẽ, eye woanya kpɔ gbɔdzɔe si tɔgbi womegakpɔ kpɔ ɣeyiɣi didi aɖee nye ema o. Eɖanye blanuilélee na nèle sesem le ɖokuiwò me nenema alo nu bubu aɖee o, ɖo ŋku nya fakɔname siwo le Psalmo 34:19 la dzi. Afi ma gblɔ be: “Yehowa tsɔ ɖe ame siwo fe dzi gbã gudugudu la gbɔ, eye wòxɔna na ame siwo fe gbɔgbɔ wofo fu anyi.”